**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Μαΐου 2016, ημέρα Τρίτη και ώρα 11.30΄, στην Αίθουσα **της Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέματα ημερήσιας διάταξης:

Επεξεργασία και εξέταση των σχεδίων νόμων του Υπουργείου Εξωτερικών:

**Α.** «Κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ιράκ, αφετέρου, με τα αναπόσπαστα σε αυτήν Παραρτήματα 1 έως 4, Προσαρτήματα, Πρωτόκολλα, Σημειώσεις και τη Μονομερή Δήλωση της Ε.Ε. σχετικά με το άρθρο 96 της Συμφωνίας» και

**Β.** «Κύρωση της Συνολικής Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών - μελών της, αφενός, και της Σοσιαλιστικής Δημοκρατίας του Βιετνάμ, αφετέρου, με τις αναπόσπαστες σ’ αυτήν Δηλώσεις».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Νικόλαος Ξυδάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Ιωάννης Θεωνάς, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Αϊχάν Καρά Γιουσούφ, Παναγιώτα Κοζομπόλη, Συμεών Μπαλλής, Γιώργος Ντζιμάνης, Γιώργος Πάντζας, Παναγιώτης (Πάνος) Σκουρολιάκος, Ανδρέας Ριζούλης, Κώστας Σπαρτινός, Ελένη Σταματάκη, Αφροδίτη Σταμπουλή, Αντώνης Συρίγος, Γεωργία Γεννιά, Χαρίλαος Τζαμακλής, Μαρία Τριανταφύλλου, Δημήτριος Βέττας, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Κωνσταντίνος Τασούλας, Κωνσταντίνος Τσιάρας, Ιωάννης Σαχινίδης, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Ανδρέας Λοβέρδος, Λιάνα Κανέλλη, Νικόλαος Καραθανασόπουλος, Ιωάννης Δελής, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλημέρα σας, κυρίες και κύριοι συνάδελφοι. Προτού αρχίσουμε την συνεδρίαση, θα ήθελα να σας ενημερώσω ότι μετά από πρωτοβουλία της Επιτροπής μας και των ανάλογων Επιτροπών της Ιταλίας και της Κύπρου, την επόμενη Δευτέρα, θα έρθουν στην Ελλάδα τα Προεδρεία των ανάλογων Επιτροπών όλων των Μεσογειακών κρατών μελών της Ευρωπαϊκής Ένωσης. Η προσπάθεια είναι να δημιουργηθεί ένα δίκτυο των Μεσογειακών Κοινοβουλίων των κρατών μελών της Ευρωπαϊκής Ένωσης και πιθανόν να φτιαχτεί μια «Δήλωση των Αθηνών» για την συνεργασία, το συντονισμό και τις κοινές πρωτοβουλίες των Μεσογειακών Κοινοβουλίων – εν προκειμένω των Επιτροπών μας – σε σχέση με όλα τα θέματα, τα οποία μας αφορούν και έχουμε κοινά συμφέροντα, ενδιαφέροντα και προκλήσεις.

ΛΙΑΝΑ ΚΑΝΕΛΛΗ: Με τι ατζέντα;

ΚΩΝΣΤΑΝΤΙΝΟΣ ΔΟΥΖΙΝΑΣ ( Πρόεδρος της Επιτροπής): Η ατζέντα είναι να φτιαχτεί ένα δίκτυο.

ΛΙΑΝΑ ΚΑΝΕΛΛΗ: Τα θέματα;

ΚΩΝΣΤΑΝΤΙΝΟΣ ΔΟΥΖΙΝΑΣ ( Πρόεδρος της Επιτροπής): Τα θέματα είναι αυτά, που σας είπα. Να φτιαχτεί η Επιτροπή, μετά να έχουμε μια αρχική ενημέρωση από τον Υπουργό, τον κ. Μουζάλα, για τα προσφυγικά θέματα και μετά να συζητήσουμε, σε ποιους χώρους θα ήταν δυνατόν να προχωρήσει μια τέτοια πρωτοβουλία, ενός δικτύου των Μεσογειακών Κοινοβουλίων. Η δική μας πρόταση θα είναι για όλα τα θέματα, τα οποία μας αφορούν από κοινού, δηλαδή, όχι μόνο το προσφυγικό. Προφανώς, αυτή τη στιγμή, σημείο αιχμής είναι το μεταναστευτικό-προσφυγικό. Παρακαλώ, κυρία Αυλωνίτου.

ΕΛΕΝΗ ΑΥΛΩΝΙΤΟΥ: Κύριε Πρόεδρε, καταρχήν, υπάρχει μια Επιτροπή, η οποία έχει να κάνει με τις Συνελεύσεις των κρατών μελών γύρω από τη Μεσόγειο, η PAM (Parliamentary Assembly of the Mediterranean) και δεν ξέρω, εάν αυτή έχει ενημερωθεί, γιατί αυτή η Επιτροπή υπάρχει πολλά χρόνια και ασχολείται και με θέματα ειρήνης και ασφάλειας, όπως και με το προσφυγικό. Αυτή είναι η επίσημη Επιτροπή της Βουλής και νομίζω ότι θα έπρεπε να έχει ενημερωθεί.

Τώρα, πάμε να κάνουμε ένα άλλο δίκτυο – δεν ξέρω – αλλά καλό θα είναι και αυτή να είναι ενημερωμένη, γιατί αυτή είναι η επίσημη Επιτροπή, με την οποία το Ελληνικό Κράτος συμμετέχει και πληρώνει τη συνδρομή του, η οποία ασχολείται.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ. Το γνωρίζουμε ότι υπάρχει αυτή η Επιτροπή. Αυτή είναι μια πρωτοβουλία που ξεκίνησε από εμάς για τα κράτη της Ευρωπαϊκής Ένωσης. Η αρχική συμφωνία για να γίνει μια τέτοια κοινή σύσκεψη των κρατών μελών της Ευρωπαϊκής Ένωσης της Μεσογείου, έγινε στη Χάγη που είχαμε Διακοινοβουλευτική Συνέλευση όλων των κρατών μελών, αλλά και των μελλοντικών μελών, που είναι προς ένταξη.

Σε αυτή τη διαδικασία, πήραμε αυτή την πρωτοβουλία, γιατί βλέπουμε ότι άλλες ομάδες ευρωπαϊκών κρατών και Κοινοβουλίων – όπως του Βίσεγκραντ ή της Βαλτικής – έχουν κάποιες κοινές απόψεις, ενώ στην Μεσόγειο που είμαστε και η αρχή της ιδέας της Ευρώπης, η Αθήνα και η Ρώμη, δεν υπάρχει κάτι αντίστοιχο. Επίσης, μερικά από τα πιο σημαντικά κράτη μέλη, όπως η Γαλλία και η Ιταλία που ήταν ιδρυτικά, η Ελλάδα, η Ισπανία, η Πορτογαλία που εκπροσωπούμε και την έννοια της Δημοκρατίας, γιατί γίναμε μέλη μετά την πτώση των δικτατοριών, όπως και η Μάλτα και η Κύπρος με σημαντική γεωπολιτική σημασία δεν έχουν κάνει κάτι τέτοιο. Αυτή ήταν η λογική.

Προφανώς, εάν προχωρήσει αυτό, θα κάνει παρεμβάσεις σε αυτό που λέτε, αλλά αυτό είναι μία διαφορετική πρωτοβουλία.

ΕΛΕΝΗ ΑΥΛΩΝΙΤΟΥ: Κύριε Πρόεδρε, υπάρχει ακόμη μία Ευρωπαϊκή Επιτροπή για την Ένωση με την Μεσόγειο. Εγώ δεν έχω καταλάβει. Είναι μία καινούργια Επιτροπή ή αυτές οι δύο επίσημες Επιτροπές, δηλαδή η Ευρωπαϊκή Επιτροπή για την Ένωση με την Μεσόγειο και η αντίστοιχη Επιτροπή των Μεσογειακών χωρών θα συναντηθούν; Δηλαδή θα συγκροτηθεί μία τρίτη;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είναι μόνο τα κράτη μέλη. Η Επιτροπή της Μεσογείου περιλαμβάνει και τα κράτη της Βορείου Αφρικής.

ΕΛΕΝΗ ΑΥΛΩΝΙΤΟΥ: Είναι, δηλαδή, μία τρίτη Επιτροπή; Συγνώμη, αλλά αυτό θέλω να γίνει κατανοητό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι, είναι μία καινούργια Επιτροπή.

ΕΛΕΝΗ ΑΥΛΩΝΙΤΟΥ: Η οποία θα ασχολείται με το ίδιο αντικείμενο, που ασχολούνται και οι δύο προηγούμενες. Εντάξει. Απλά, για να γίνει κατανοητό αυτό. Καλό είναι, πάντως.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σε ένα μέρος θα ασχολείται με το ίδιο αντικείμενο. Η προσπάθεια είναι να φτιάξουμε κάτι, για να συνεργαζόμαστε. Αυτό που έπρεπε να κάνουν οι Κυβερνήσεις και τα Κοινοβούλια των Μεσογειακών χωρών.

ΛΙΑΝΑ ΚΑΝΕΛΛΗ: Πριν από την υπογραφή Συμφωνίας με την άλλη χώρα της Μεσογείου, που τυγχάνει να είναι η Τουρκία, θα συμφωνήσω με την προλαλήσασα συνάδελφο. Πριν από την υπογραφή Συμφωνίας με τη νατοϊκή σύμμαχο Τουρκία. Δηλαδή, να κάνετε μία τέταρτη Επιτροπή; Και την αποκαλείτε και Επιτροπή, πριν ακόμη συγκροτηθεί; Πείτε ότι είναι μία Ομάδα και ότι έχει διερευνητικό χαρακτήρα. Από τα πολλά Δίκτυα πέσαμε στον «ιστό της αράχνης».

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρία Κανέλλη, σας είπα ότι είναι ένα δίκτυο. Αν χρησιμοποίησα τον όρο «Επιτροπή» ήταν λάθος. Είναι ένα δίκτυο, μία ομάδα κρατών μελών της Ευρωπαϊκής Ένωσης.

Ας προχωρήσουμε στην ημερήσια διάταξη. Προτείνω η επεξεργασία των δύο νομοσχεδίων να γίνει ταυτόχρονα από τους Εισηγητές και τους Ειδικούς Αγορητές, εκτός από τις περιπτώσεις που υπάρχουν δύο Εισηγητές. Συμφωνείτε;

ΠΟΛΛΟΙ ΒΟΥΛΕΥΤΕΣ: Ναι, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επομένως, το λόγο έχει ο κ. Ριζούλης για το σχέδιο νόμου που έχει σχέση με το Ιράκ.

ΑΝΔΡΕΑΣ ΡΙΖΟΥΛΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Εισάγεται προς ψήφιση στη Βουλή, σύμφωνα με το άρθρο 28 του Συντάγματος, η υπογραφή της Διεθνούς Συμφωνίας μεταξύ της Ευρωπαϊκής Ένωσης, των κρατών μελών της και της Δημοκρατίας του Ιράκ.

Αναλύοντας τη Συμφωνία, το σπουδαιότερο μέρος της αφορά στην Κύρωση της Συμφωνίας Εταιρικής Σχέσης και Συνεργασίας της Ευρωπαϊκής Ένωσης και κρατών μελών της με το Ιράκ, που υπεγράφη το 2012, με τα αναπόσπαστα Παραρτήματα, Πρωτόκολλα και λοιπά έγγραφα που τη συνοδεύουν. Το θεσμικό πλαίσιο συμπληρώνεται και από το Μνημόνιο Συνεργασίας Ευρωπαϊκής Ένωσης και Ιράκ στον ενεργειακό τομέα, που υπεγράφη το 2010, καθώς και από την Κοινή Διακήρυξη Ευρωπαϊκής Ένωσης - Ιράκ για το ίδιο θέμα, που υπεγράφη το 2011. Για τη χώρα μας, η Κύρωση της Διεθνούς Συμφωνίας εντάσσεται στην πολυεπίπεδη εξωτερική πολιτική που θέλει να διατηρεί ανοιχτές και ειλικρινείς σχέσεις συνεργασίας με τα Αραβικά κράτη.

Η Συμφωνία έχει τους εξής πυλώνες: τον πολιτικό διάλογο και την ανάπτυξη πολιτικών σχέσεων της Ευρώπης με το Ιράκ. Τη σύναψη και ανάπτυξη οικονομικών και εμπορικών δεσμών μεταξύ ευρωπαϊκών κρατών και του Ιράκ. Τον εκσυγχρονισμό του Ιράκ, ώστε να επιτευχθεί η οικονομική, νομοθετική, πολιτιστική, αλλά και χρηματοοικονομική συνεργασία των συμβαλλομένων. Όσο αφορά στην αποκατάσταση των πολιτικών σχέσεων της Ευρωπαϊκής Ένωσης με το Ιράκ, σημαντικός παράγοντας είναι η καταπολέμηση της τρομοκρατίας, από την οποία μάλιστα το Ιράκ, αλλά και η Ευρωπαϊκή Ένωση πρόσφατα υπέφεραν.

Είναι σημαντικό, επομένως, ότι τα συμβαλλόμενα μέρη - η Ευρώπη, το Ιράκ και η χώρα μας - συναποφασίζουν και αποδέχονται κοινές πρακτικές για την αντιμετώπιση της τρομοκρατίας, ενώ συμφωνούν να συνεργαστούν και ενάντια στη διάδοση των όπλων μαζικής καταστροφής. Ιδιαίτερη σημασία έχει άλλωστε ότι στα πλαίσια ενίσχυσης του διαλόγου, οι Υπουργοί των ευρωπαϊκών κρατών και του Ιράκ θα συναντιούνται σε ετήσια βάση, για να ενισχύουν τους δεσμούς τους και να αξιολογούν την κατάσταση, που διαμορφώνεται στις σχέσεις τους. Αναλυτικότερα επί της Συμφωνίας.

Τα πρώτα 7 άρθρα ρυθμίζουν τα σχετικά με τον πολιτικό διάλογο της Ευρωπαϊκής Ένωσης και των κρατών μελών της, με το Ιράκ, το οποίο δεσμεύεται να προσχωρήσει στα κράτη που δέχονται το καταστατικό της Ρώμης και αναγνωρίζουν το Διεθνές Ποινικό Δικαστήριο της Χάγης για τα εγκλήματα πολέμου.

Το δεύτερο τμήμα της Συμφωνίας - υπό τον τίτλο II - σχετίζεται με το εμπόριο και τις επενδύσεις μεταξύ των συμβαλλομένων και χωρίζεται σε 5 τμήματα. Το πρώτο τμήμα αφορά στις εμπορευματικές συναλλαγές των συμβαλλομένων. Η πιο σημαντική πτυχή του είναι η Συμφωνία ότι το κάθε μέρος θα παρέχει ισάξια προστασία στο εσωτερικό του στα εγχώρια προϊόντα, με τα προϊόντα του άλλου κράτους. Καθιερώνεται εξάλλου και η αρχή του μάλλον ευνοούμενου κράτους, η εμπορική συνθήκη, δηλαδή, μεταξύ των ευρωπαϊκών κρατών και του Ιράκ, κατά την οποία τα συμβαλλόμενα μέρη υποχρεούνται να παρέχουν και μεταξύ τους την ίδια ευνοϊκή μεταχείριση, που παρέχουν σε οποιοδήποτε τρίτο κράτος. Οι εξαγωγικοί δασμοί των προϊόντων του κάθε συμβαλλόμενου, άλλωστε, απαγορεύονται στην επικράτεια του αντισυμβαλλομένου, αφού τα μέρη θέλουν να αναπτύξουν τις εμπορικές τους συναλλαγές, σύμφωνα με το άρθρο 17 της Συνθήκης. Γι' αυτό το λόγο και συμφωνείται οι συμβαλλόμενοι να λαμβάνουν μέτρα προσαρμογής των τεχνικών προδιαγραφών των προϊόντων τους, σύμφωνα με το άρθρο 21 της Συμφωνίας.

Το τμήμα της υπό κύρωσης Συμφωνίας υπό τον τίτλο II, από το άρθρο 23 μέχρι το άρθρο 31, αναφέρεται στις συναλλαγές στον τομέα υπηρεσιών και των επιχειρήσεων. Συμφωνείται, λοιπόν, ότι και στον τομέα των υπηρεσιών, οι συμβαλλόμενοι θα προσφέρουν ίση προστασία στο εσωτερικό τους για υπηρεσίες, που παρέχουν νομικά και φυσικά πρόσωπα της άλλης χώρας. Σύμφωνα με το άρθρο 31, εξάλλου, το Ιράκ δεσμεύεται να απελευθερώσει σταδιακά τους κανόνες στο εμπόριό του, εντασσόμενο μακροπρόθεσμα στον Παγκόσμιο Οργανισμό Εμπορίου.

Στο τρίτο τμήμα του υπό κύρωση νομοσχεδίου, στα άρθρα 31, 32 και 33, καλωσορίζονται οι επενδύσεις. Αυτό είναι γεγονός που έχει σημασία, ιδιαιτέρως για το Ιράκ, αφού πρέπει να ανοικοδομηθεί, μετά το τέλος ενός μακροχρόνιου πολέμου.

Στο τέταρτο τμήμα, ρυθμίζονται, σε 6 άρθρα, οι τεχνικές λεπτομέρειες για τις τρέχουσες συναλλαγές και τα κεφάλαια. Συμφωνείται η ελεύθερη κίνηση των κεφαλαίων στα τραπεζικά ιδρύματα μεταξύ των συμβαλλομένων, ώστε να διευκολυνθούν οι άμεσες και τρέχουσες επενδύσεις. Συμφωνείται, επίσης, να μην επιβληθούν περαιτέρω από τους ήδη υφιστάμενους περιορισμούς.

Το πέμπτο τμήμα του δεύτερου τίτλου της Συμφωνίας ρυθμίζει, σε 21 άρθρα, θέματα συναφή με το εμπόριο. Στο άρθρο 41, συμφωνείται το σταδιακό άνοιγμα των αγορών στις δημόσιες συμβάσεις, όσον αφορά στα προϊόντα και τις υπηρεσίες. Αυτό έχει βέβαια περισσότερη σημασία για το Ιράκ. Ακολουθούν ρυθμίσεις που σχετίζονται με τον τρόπο διενέργειας των δημόσιων διαγωνισμών, τις τεχνικές προδιαγραφές, τη διαφάνεια, τις ηλεκτρονικές συμβάσεις, την εξέταση προσφορών και τις συμβάσεις ανάθεσης, αλλά και της δικαστικής προστασίας. Έτσι φτάνουμε στο άρθρο 59 της Συμφωνίας.

Στο τελευταίο τμήμα του πέμπτου τμήματος του νομοθετήματος, συμφωνείται ότι το Ιράκ θα υιοθετήσει στο εσωτερικό του διατάξεις για την προστασία των αγαθών πνευματικής ιδιοκτησίας.

Το τελευταίο έκτο τμήμα του δεύτερου τίτλου της Συμφωνίας ρυθμίζει τις διαδικασίες επίλυσης των διαφορών από τη Σύμβαση και τις διατάξεις της, καταλήγοντας σε διεθνείς Οργανισμούς διαιτησίας, σύμφωνα με τις κοινώς παραδεκτές αρχές της διαιτησίας.

Ο τρίτος τίτλος του νομοθετήματος αναλύει σε 20 άρθρα - από το 81 έως 101- τις αρχές της διμερούς συνεργασίας της Ευρωπαϊκής Ένωσης και του Ιράκ σε αναπτυξιακά ζητήματα, αγροτικής πολιτικής, μικρομεσαίων επιχειρήσεων, βιομηχανικής πολιτικής, τεχνολογίας, ενέργειας, αλλά και σε τμήματα ανθρωπίνων δικαιωμάτων, εργατικής πολιτικής και εκπαίδευσης, με στόχο τη δημιουργία μιας Κοινωνίας των Πολιτών.

Ιδιαίτερη σημασία έχουν και οι ρυθμίσεις για την παράτυπη μετανάστευση, την οποία το Ιράκ συμφωνεί να ελέγξει, καθιερώνοντας και διατάξεις ασύλου στο εσωτερικό του.

Η ουσία της κύρωσης της Συμφωνίας αφορά, κυρίως, στον εκδημοκρατισμό του Ιράκ, την απόπειρα δημιουργίας μιας Κοινωνίας των Πολιτών στη νέα Δημοκρατία του Ιράκ, την έναρξη του πολιτικού διαλόγου μεταξύ του Ιράκ και των ευρωπαϊκών κρατών για την υιοθέτηση μέτρων αποκατάστασης της εσωτερικής Δημοκρατίας του Ιράκ.

Για αυτούς τους λόγους το Σώμα πρέπει να κυρώσει την Συμφωνία, η οποία θέτει τις βάσεις για τον εκδημοκρατισμό του Ιράκ, αλλά και για την περαιτέρω εμπορική και οικονομική συνεργασία της χώρας μας με ένα εκδημοκρατισμένο Ιράκ, προς όφελος και των δύο χωρών, αλλά και της ίδιας της Ευρωπαϊκής Ένωσης. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Σπαρτινός, Εισηγητής του ΣΥΡΙΖΑ, για τη Συμφωνία Πλαίσιο μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ.

ΚΩΝΣΤΑΝΤΙΝΟΣ ΣΠΑΡΤΙΝΟΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Βρισκόμαστε σήμερα εδώ, για να επικυρώσουμε ως χώρα μέλος της Ευρωπαϊκής Ένωσης μια συνολική Συμφωνία Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Σοσιαλιστικής Δημοκρατίας του Βιετνάμ, αφετέρου. Η Σοσιαλιστική Δημοκρατία του Βιετνάμ προέκυψε μετά τη λήξη του εικοσαετούς εμφυλίου πολέμου και την ένωση του Βορείου και Νοτίου Βιετνάμ το 1976, γεγονότα που είχαν απασχολήσει την εποχή εκείνη όλη την ανθρωπότητα.

Σήμερα, αποτελεί το 7ο μέλος της Ένωσης των χωρών της Νοτιοανατολικής Ασίας, της ASEAN (Association of Southeast Asian Nations), ενώ παράλληλα συμμετέχει και στη συνάντηση Ευρώπης-Ασίας, την ASEM (Asia - Europe Meeting). Το Βιετνάμ έχει πληθυσμό περί τα 92 εκατομμύρια.

Η σημερινή Συμφωνία, επί της ουσίας, αποτελεί την συνέχεια προηγούμενης Συμφωνίας Πλαίσιο, που τέθηκε σε εφαρμογή από το 1996. Αυτή η αρχική Συμφωνία έχει λειτουργήσει σε αρκετά ικανοποιητικό βαθμό. Επιπρόσθετα, σύμφωνα με την αξιολόγηση της Παγκόσμιας Τράπεζας, το Βιετνάμ ακολούθησε μια σταθερή αναπτυξιακή πορεία τα τελευταία είκοσι χρόνια, με αποτέλεσμα την μεταπήδησή του από την κλίμακα χωρών με χαμηλό εισόδημα, σε εκείνη με μεσαίο εισόδημα. Η ανάπτυξη της Σοσιαλιστικής Οικονομίας του Βιετνάμ με προσανατολισμό στην παγκόσμια αγορά είναι από τις πιο ραγδαίες στον κόσμο, της τάξης του 8%, ενώ αποτελεί πλέον και μέλος του Παγκόσμιου Οργανισμού Εμπορίου, το 150ο μέλος.

Ταυτόχρονα, υλοποιούνται επενδύσεις στο χώρο της εκπαίδευσης, με άμεσο αποτέλεσμα την σχεδόν ολοκληρωτική εξάλειψη του αναλφαβητισμού και προχωρούν μεταρρυθμίσεις στον τομέα των ανθρωπίνων δικαιωμάτων και των ελευθεριών, με παράλληλες προσπάθειες για την καταπολέμηση της διαφθοράς και της βελτίωσης του συστήματος νομικής προστασίας. Η παρούσα Συμφωνία Πλαίσιο εστιάζει στους τομείς αυτούς, εξασφαλίζοντας την παροχή τεχνογνωσίας και την παρακολούθηση της προόδου όσον αφορά στην προστασία και την προώθηση των ανθρωπίνων δικαιωμάτων.

Τα τελευταία δέκα έτη οι σχέσεις Ευρωπαϊκής Ένωσης-Βιετνάμ αναπτύσσονται σταθερά και αρκετά δυναμικά, ελλειμματικά όμως, για την Ευρωπαϊκή Ένωση λόγω των δυσχερειών πρόσβασης στη βιετναμέζικη αγορά. Στα πλαίσια αυτά, έχει ήδη δρομολογηθεί μια Συμφωνία Ελευθέρων Συναλλαγών, σε συνέχεια διακριτής Συμφωνίας, που αίρει τις εθνικές απαγορεύσεις για διμερείς συμφωνίες παροχής αεροπορικών υπηρεσιών. Το συνολικό Πλαίσιο Συμφωνία, που συζητάμε σήμερα, αποτελεί βάση για μια ενισχυμένη συνεργασία, που άπτεται ενός διευρυμένου φάσματος πολιτικών και θεματικών, στη βάση κοινών αρχών και αξιών, όπως η ισότητα, η δημοκρατία, το κράτος δικαίου και ο σεβασμός των ανθρωπίνων δικαιωμάτων. Περιλαμβάνονται ολοκληρωμένες ρυθμίσεις για την οικονομική συνεργασία, τη συνεργασία στους τομείς της δικαιοσύνης, ελευθερίας και ασφάλειας, καθώς και για τη χρηστή διακυβέρνηση στο πεδίο της φορολογίας. Επιπλέον, προσεγγίζονται θέματα εκπαίδευσης και απασχόλησης, ως μέσο ανταπόκρισης στις διαρθρωτικές αλλαγές στην παγκόσμια οικονομία. Επιπρόσθετα, ορίζονται οι άξονες συνεργασίας σε ζητήματα παγκόσμιου ενδιαφέροντος, όπως η κλιματική αλλαγή, η ενεργειακή ασφάλεια και επάρκεια, η διασπορά όπλων μαζικής καταστροφής και η καταπολέμηση της τρομοκρατίας. Η συνολική Συμφωνία Πλαίσιο Εταιρικής Σχέσης και Συνεργασίας Ευρωπαϊκής Ένωσης και Βιετνάμ αποτελεί μικτή συμφωνία, δηλαδή συνομολογείται από κοινού, από την Ευρωπαϊκή Ένωση και τα μέλη της.

Δεν θέλω να κάνω αναλυτική αναφορά επί των άρθρων – εάν χρειαστεί, μπορώ να τα παρουσιάσω – θα πω μόνο τους τίτλους των ενοτήτων, που περιλαμβάνονται στη Συμφωνία. Τα άρθρα 1 έως 4 αναφέρονται στη φύση και στο πεδίο εφαρμογής της Συμφωνίας. Τα άρθρα 5 έως 7 αναφέρονται στη συνεργασία για την ανάπτυξη. Τα άρθρα 8 έως 11 αναφέρονται σε θέματα ειρήνης και ασφάλειας. Τα άρθρα 12 έως 22 αναφέρονται σε θέματα συνεργασίας στους τομείς του εμπορίου και των επενδύσεων. Τα άρθρα 23 έως 26 αναφέρονται στον τομέα της δικαιοσύνης. Τα άρθρα 27 έως 51 αναφέρονται στην κοινωνικοοικονομική εξέλιξη και σε άλλους τομείς συνεργασίας, όπως αυτοί που ανέφερα προηγουμένως, δηλαδή, εκπαίδευση, κατάρτιση, κλιματική αλλαγή, ανάπτυξη πρωτογενούς τομέα, ισότητα των φύλων και διάφορα άλλα τέτοια γενικότερα θέματα. Το άρθρο 52 θεσμοθετεί μια Μεικτή Επιτροπή αποτελούμενη από εκπροσώπους και των δύο πλευρών, στο υψηλότερο επίπεδο, που επιφορτίζεται με την διασφάλιση της ορθής λειτουργίας και εφαρμογής της Συμφωνίας. Οι τελικές διατάξεις περιλαμβάνονται στα άρθρα 53 έως 65.

Τέλος, ως αναπόσπαστο παράρτημα της Συμφωνίας, υπάρχουν κοινές δηλώσεις των μερών και μονομερής δήλωση από πλευράς Ευρωπαϊκής Ένωσης, για το Σύστημα Γενικευμένων Προτιμήσεων.

Τελειώνοντας, κύριε Πρόεδρε και κύριοι συνάδελφοι, θέλω να πω ότι τα οφέλη για τη χώρα μας εκτιμάμε ότι θα είναι αρκετά και σημαντικά. Η Συμφωνία Πλαίσιο, που συζητάμε, θέτει τις βάσεις και προετοιμάζει το έδαφος για μια σειρά από τομεακές, μέσω Ευρωπαϊκής Ένωσης, όσο και επιμέρους, διμερείς συμφωνίες. Ειδικότερα, τα ελληνικά συμφέροντα προωθούνται και διασφαλίζονται με αναφορές για τα πεδία του τουρισμού, των θαλασσίων μεταφορών, γεωγραφικών ενδείξεων προϊόντων, ενέργειας και συστημάτων μετανάστευσης και επανεισδοχής. Από ελληνικής πλευράς έχει, ήδη, εκδηλωθεί ενδιαφέρον για εμβάθυνση, πέραν από τις εμπορικές συναλλαγές που προβλέπει η συμφωνία ελευθέρων συναλλαγών, σε μια σειρά θεμάτων, όπως στο χώρο του τουρισμού, των πολιτιστικών ανταλλαγών και του αθλητισμού. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Και εμείς ευχαριστούμε. Ο κ. Δημοσχάκης, Εισηγητής της Νέας Δημοκρατίας, έχει το λόγο.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Κυρίες και κύριοι συνάδελφοι, καλούμαστε σήμερα να εισηγηθούμε δύο σχέδια νόμου – δύο διακρατικές Συμφωνίες, ουσιαστικά – τα οποία δείχνουν με τον πλέον εμπεριστατωμένο τρόπο την αξία της συμμετοχής της χώρας μας στην Ευρωπαϊκή Ένωση, στο ευρύτερο πλαίσιο της τετελεσμένης, πλέον, πορείας της υφηλίου προς τις επιταγές της ελεύθερης αγοράς και οικονομίας, ως εχέγγυα της ευημερίας των πολιτών και της ίδιας της Δημοκρατίας.

Πρόκειται για Συμφωνίες με δύο χώρες, το Ιράκ και το Βιετνάμ, των οποίων οι πολίτες έχουν υποστεί πολλές κακουχίες εξαιτίας των απολυταρχικών καθεστώτων, τα οποία, κατά το παρελθόν, διοίκησαν τις χώρες αυτές, αλλά και τις σπασμωδικές, πολλές φορές, αντιδράσεις ημών, των Δυτικών, μη αναγνωρίζοντας τις ιδιαιτερότητες αυτών.

Η Ευρωπαϊκή Ένωση, ως σαφής εγγυητής της ειρήνης και της ανάπτυξης, ειδικότερα στις πλέον δοκιμασμένες περιοχές του πλανήτη, οφείλει να λάβει πρωταγωνιστικό ρόλο στην στήριξη των πολιτών των χωρών αυτών στην πορεία τους προς την πραγματική δημοκρατία και την ουσιαστική οικονομική ανάπτυξη, συνεργαζόμενοι, βεβαίως, με τους διεθνείς Οργανισμούς για προβλήματα που προέρχονται ή δημιουργούνται από τους λαούς των χωρών αυτών, είτε σε βάρος της Ελλάδος είτε χωρών μελών της Ευρωπαϊκής Ένωσης ή και επί του συνόλου αυτής.

Όσον αφορά στη Συμφωνία με το Ιράκ δεν θα αναφερθώ αναλυτικά επί των άρθρων, αλλά θα αναφερθώ μόνο επί της συνισταμένης αυτών. Σε ό,τι αφορά, λοιπόν, στην Κύρωση της Συμφωνίας Πλαισίου Εταιρικής Σχέσης και Συνεργασίας μεταξύ της Ευρωπαϊκής Ένωσης και της Δημοκρατίας του Ιράκ, σε πρώτη ανάγνωση, οι τρεις βασικοί στόχοι, που τίθενται, μας βρίσκουν σύμφωνους.

Πρώτος στόχος της Ευρωπαϊκής Ένωσης, όπως οφείλεται, είναι η σταθερότητα της ευρύτερης περιοχής και η αποκατάσταση της Δημοκρατίας, δεδομένου πως το Ισλαμικό Κράτος έχει ως κύριες περιοχές δράσεις το Ιράκ και τη Συρία. Έχοντας ως δεδομένο ότι το Ιράκ εμπλέκεται άμεσα με ζητήματα που αφορούν στη γειτονική μας χώρα, που λέγεται Τουρκία, όπως το θέμα των Κούρδων. Ο δεύτερος στόχος αυτής της βιώσιμης οικονομίας στην περιοχή είναι, ίσως, το κλειδί για την σταθεροποίηση της περιοχής. Κάτοικοι, αλλά και ξένοι επενδυτές θα έχουν ουσιαστικά αναπτυξιακά συμφέροντα από μια σταθερή οικονομία και ένα σταθερό δημοκρατικό πολίτευμα. Ο τρίτος στόχος, μέσα από σταθερά συστήματα, οικονομικά και πολιτικά, η ένταξη της χώρας αυτής στα ευρύτερα διεθνή αντίστοιχα πλαίσια, ώστε η πολιτική σταθερότητα και η συμμετοχή σε αυτά, όπως ο ΟΗΕ, ο Παγκόσμιος Οργανισμός Εμπορίου και άλλες, να αλληλοτροφοδοτούνται.

Η Ευρωπαϊκή Ένωση οφείλει να συντρέξει τους γηγενείς πληθυσμούς στην προσπάθειά τους να καταστήσουν μια βιώσιμη και αποτελεσματική Δημοκρατία. Ανθρωπιστικά, οικονομικά και πολιτικά χαρακτηριστικά, που βιώνουμε, χάρη σε αυτήν, όλοι εμείς, οι χώρες μέλη της, έννοιες, αρχές και αξίες, τις οποίες, ειδικά εμείς οι Έλληνες, οφείλουμε να μεταδώσουμε, αφού τις περισσότερες εμείς τις παραδώσαμε στην ανθρωπότητα.

Δεν θα ξεχάσω ότι πρόσφατα, ιερωμένος υψηλού κύρους χαρακτήρισε την Ελλάδα ως τη μοναδική υπερδύναμη του πολιτισμού. Αυτό δεν πρέπει να το ξεχνάμε και θα πρέπει να είναι στο πολιτικό αφήγημα και σε κάθε μας πράξη, η οποία αφορά στη χώρα. Οι οικονομικές συνέργειες που μπορούν να προκύψουν είναι πολλές, αφού οι ανάγκες ανοικοδόμησης τόσο των υποδομών όσο και των θεσμών της χώρας, προσφέρουν πεδίο δόξης λαμπρό για τους αναρίθμητους νέους Έλληνες, επιστήμονες, επιχειρηματίες, επαγγελματίες, που δυστυχώς εδώ, τον τελευταίο καιρό, δεν μπορούν να αναπτυχθούν και να προοδεύσουν και θα πρέπει να το λάβουμε σοβαρά υπόψη.

Οφείλουμε να προστατέψουμε τη χώρα μας και την Ευρώπη από την ανεξέλεγκτη μετανάστευση και τις ροές προσφύγων στην πηγή τους, πριν οι άνθρωποι αυτοί εξαναγκαστούν να γίνουν θύματα του διεθνούς εγκλήματος των περιέργων, που ανθίζουν τώρα τελευταία στη χώρα μας, ΜΚΟ και των διαφόρων αλληλέγγυων αγνώστου καταγωγής και αγωγής. Να τους βοηθήσουμε να χτίσουν και να προστατεύσουν το σπίτι τους, όπως ευφυώς αναγράφεται, κύριε Υπουργέ, στην Αιτιολογική σας Έκθεση, με δεδομένη τη στήριξη της Συμφωνίας αυτής από την Ευρωπαϊκή Ένωση, τη σαφή και απαρέγκλιτη αφοσίωσή μας στην ευρωπαϊκή προοπτική της χώρας μας και στη διάδοση των ευρωπαϊκών αξιών και αρχών, καθώς και βάση όλων των παραπάνω αμοιβαίων ωφελημάτων, εισηγούμαστε την επικύρωση της Συμφωνίας αυτής, η οποία ξεκίνησε από την Ευρωπαϊκή Ένωση το 2012 και είμαστε απόλυτα σύμφωνοι.

Σε ό,τι αφορά στη Συμφωνία Πλαισίου Εταιρικής Σχέσης και Συνεργασίας μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ, σε πρώτη ανάγνωση, οι τέσσερις βασικοί στόχοι, που τίθενται, μας βρίσκουν σύμφωνους. Οι διμερείς εμπορικές σχέσεις ανάμεσα στο Βιετνάμ και τις χώρες της Ευρωπαϊκής Ένωσης – πρώτος στόχος – θα αποτελέσουν τη βάση για την καλυτέρευση του βιοτικού επιπέδου των κατοίκων του Βιετνάμ μέσα από την οικονομική ανάπτυξη, ο οποίος είναι ο δεύτερος στόχος. Η μακροπρόθεσμη αναδιάρθρωση της οικονομίας του και η ολοκλήρωση της μετεξέλιξής της σε οικονομία της αγοράς, τρίτος στόχος, θα επιστεγάσει τις προσπάθειές μας. Τέλος, ο τέταρτος στόχος της προστασίας του περιβάλλοντος είναι μια επίκαιρη επιδίωξη στο ευρύτερο πλαίσιο μιας βιώσιμης και αειθαλούς οικονομικής εξέλιξης της ανθρωπότητας.

Βάσει των διατιθέμενων στοιχείων, το Βιετνάμ, αν και έχει δρόμο μπροστά του, έχει εν τούτοις καταφέρει σημαντικά βήματα στον αναπτυξιακό τομέα. Σημαντική βοήθεια αποτελεί η απελευθέρωση εν πολλοίς των εξαγωγών του προς την Ευρωπαϊκή Ένωση, χαρακτηριστικό της στήριξης που έχουμε προσφέρει, αν και το ίδιο συνεχίζει να δημιουργεί εμπόδια στην απελευθέρωση της εσωτερικής του αγοράς, ώστε μακροπρόθεσμα να έχουν οφέλη και οι ευρωπαίοι πολίτες. Η σταθερή αποφτωχοποίηση της χώρας είναι ιδιαίτερα θετική, ενώ η σταδιακή δημιουργία μιας μεσαίας τάξης, καθώς και η μεγάλη νεανικότητα του πληθυσμού δημιουργεί προοπτικές και προκλήσεις για τους εταίρους, δηλαδή, εμάς. Δεν χρειάζεται να αναφερθώ στα στατιστικά στοιχεία, τα ανέφερε ο Εισηγητής του ΣΥΡΙΖΑ.

Οι προοπτικές σε θέματα τουρισμού και άλλων τομέων, όπως η ναυτιλία, η εκπαίδευση, αλλά και η ασφάλεια, ως ευκαιρία μετάδοσης τεχνογνωσίας αφορούν στη χώρα μας σε μεγάλο βαθμό και είναι τομείς που περιλαμβάνουν περιθώρια συνεργασίας, αμοιβαία επωφελούς. Οι προκλήσεις αφορούν ζητήματα μετανάστευσης, τα οποία ειδικά μετά από την τραγική κατάσταση στην Ελλάδα τον τελευταίο 1,5 χρόνο, μας αφορούν επιτακτικά. Και σε αυτόν τον τομέα η Συμφωνία αποτελεί ικανοποιητική βάση, αν και δεν έχουμε αντικείμενο από τη χώρα αυτή. Ενδεχομένως, όμως, να υπάρξει στο μέλλον είτε από την ίδια είτε από γειτονικές χώρες. Αντίστοιχα, φυσικά, σημαντικά είναι τα ζητήματα περί ναρκωτικών, όπλων οργανωμένου εγκλήματος, όπως και τα άρθρα που αναφέρονται σε ανθρώπινα δικαιώματα, στην απασχόληση, στην κλιματική αλλαγή. Με δεδομένη τη στήριξη της Συμφωνίας αυτής από την Ευρωπαϊκή Ένωση, τη σαφή και απαρέγκλιτη αφοσίωσή μας στην ευρωπαϊκή προοπτική της χώρας μας και στη διάδοση των ευρωπαϊκών αξιών και αρχών, καθώς και βάσει όλων των παραπάνω ωφελημάτων, εισηγούμαστε την επικύρωση της Συμφωνίας αυτής.

Κλείνοντας και για τις δύο χώρες, οι οποίες σήμερα είναι το αντικείμενο της Επιτροπής των Εξωτερικών Υποθέσεων και Άμυνας, θα ήθελα να αναφερθώ στην ανάγκη ουσιαστικής μετουσίωσης συμφωνιών, όπως αυτές, σε εργαλεία, διεκπεραιώσεις εθνικών αποστολών.

Να μην αποτελούν απλά αρχειακό υλικό και ιστορικό για τη χώρα μας και για τα Υπουργεία και κυρίως, για το Υπουργείο Εξωτερικών, του οποίου σήμερα ηγείται εδώ στη Βουλή, ο κ. Ξυδάκης, αλλά της νομοπαρασκευαστικής μας δραστηριότητας. Θα πρέπει να συνοδεύονται από ένα σαφές πλαίσιο και ένα χρονοδιάγραμμα σε ότι αφορά στις ενέργειές μας και δράσεις, που θα προκύψουν από τις Συμφωνίες αυτές, βάσει των επιταγών του σύγχρονου μάνατζμεντ.

Νομίζω – και θα ήταν χρήσιμο – ο κ. Υπουργός να μας ενημερώσει σε τι παραπέρα ενέργειες θα προβεί το Υπουργείο Εξωτερικών, ως επισπεύδων Υπουργείο, σε ότι αφορά στους λοιπούς Οργανισμούς-Φορείς του Δημοσίου και τα συναρμόδια Υπουργεία και όλα τα Υπουργεία, προκειμένου να συντάξουν προγράμματα και σχέδια δράσης. Δράσεις σε αυτά τα οποία αναφέρονται αυτές οι δύο Συμφωνίες, έτσι ώστε να αποτυπώνονται σαφώς οι αμοιβαίες ωφέλειες μεταξύ των κρατών μας. Μην ξεχνάμε ότι μιλάμε σήμερα για χώρες μιας ευρύτερης περιοχής, από την οποία έχουμε ζητήματα – και μάλιστα, σοβαρά – μετανάστευσης παράνομης, εκμετάλλευσης του προσφυγικού και μειωμένης συνεργασιμότητας με τις Αρχές μας. Δυστυχώς, ορισμένες Πρεσβείες, που οι πολίτες αυτών, προέρχονται από τις χώρες αυτές, δεν τους αναγνωρίζουν και δεν συνεργάζονται. Είναι κρίμα για το Θεό. Και όλοι βαπτίζονται, δυστυχώς, αυτή την περίοδο Σύριοι και κατά το παρελθόν Παλαιστίνιοι. Όλα αυτά θα πρέπει να αποτελούν σημεία των διαφόρων Συμφωνιών.

Και πάνω σε αυτό, κλείνοντας, οι Συμφωνίες θα πρέπει να περιλαμβάνουν όλες αυτές τις ανησυχίες και τους προβληματισμούς μας, εν τη γενέσει τους, μέσω των εκπροσώπων μας, των Ευρωβουλευτών. Θα πρέπει να τους δίνουμε όλο το υλικό, όλο τον ανθό, όλα τα προβλήματα που μας απασχολούν, διότι μέσα από αυτές τις Συμφωνίες μπορούμε να πετύχουμε το μείζον για τη χώρα μας και για αυτό τον σκοπό θα πρέπει να λειτουργήσουν και οι Υπηρεσίες μας. Γι’ αυτό και είναι απαραίτητες οι αμφίδρομες σχέσεις. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ, κύριε Δημοσχάκη. Είπατε ότι η Ελλάδα είναι υπερδύναμη στον Πολιτισμό. Εμένα δεν μου αρέσουν οι υπερδυνάμεις, αλλά θα συμφωνήσω μαζί σας – και το είπα και πριν – ότι η ιδέα της Ευρώπης, ακόμα και ο όρος Ευρώπη, δημιουργήθηκε εδώ. Υπάρχει η περίφημη «Διάλεξη της Βιέννης» του Αυστριακού φιλόσοφου, ενός από τους μεγάλους φιλοσόφους, του Έντμουντ Χούσερλ, στο οποίο λέει, το 1935, ότι «*η ιδέα της Ευρώπης, η ιδέα της καθολικότητας»,* όπως το βάζει, *«ξεκίνησε στην Ελλάδα. Και η Μεσόγειος, ήταν το μέσο της γης,* το Mediateran. Από τη Μεσόγειο, από τα δικά μας λιμάνια και της Ιταλίας, της Ισπανίας και της Πορτογαλίας, ξεκινούσαν τα καράβια που ήταν και καράβια κατακτήσεων, αλλά και τα καράβια που πήγαν σε όλο τον κόσμο ιδέες και εμπορεύματα. Και με αυτή την έννοια, έχουμε εμείς, ως Έλληνες, δεν ξέρω, εάν είμαστε υπερδύναμη, αλλά έχουμε μία υποχρέωση απέναντι σε αυτές τις μεγάλες αξίες, οι οποίες ξεκίνησαν εδώ.

Σας ευχαριστώ και πάλι. Το λόγο έχει ο κ. Παππάς, από τη Χρυσή Αυγή.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου - Χρυσή Αυγή): Κύριε Πρόεδρε, αρχικά, σε ότι αφορά στην Κύρωση Συμφωνίας Συνεργασίας μεταξύ Ευρωπαϊκής Ένωσης και Ιράκ να πούμε ότι η συγκεκριμένη Συμφωνία έρχεται ως κατάληξη άλλων Συμφωνιών που είχαν υπογραφεί – είπαν και οι προλαλήσαντες πάνω σε αυτό – το 2011, το 2012 και παλαιότερα.

Με την παρούσα Συμφωνία ενισχύονται οι συμβατικές σχέσεις Ευρωπαϊκής Ένωσης και Ιράκ. Όπως ισχύει σε όλες αυτές τις Κυρώσεις Συμφωνιών, τίθεται ένα ευρύ πλαίσιο συνεργασίας σε τομείς, όπως η βιομηχανία, η ενέργεια, η τεχνολογία, η γεωργία, η υγεία, η εκπαίδευση, όπως και θέματα καταπολέμησης της τρομοκρατίας κ.λπ.. Το ζητούμενο, όμως, σε όλες αυτές τις Συμφωνίες και τις τυπικές Κυρώσεις, θα έλεγα, είναι το τι αποκομίζει η Πατρίδα μας. Αν, δηλαδή, υπάρχει κάποια ωφέλεια. Εδώ θα πρέπει να επισημάνουμε ότι η Ευρωπαϊκή Ένωση είναι σημαντικός χορηγός βοήθειας προς το Ιράκ από τον πόλεμο του 2003 και μετά.

Από το 2003, η Ευρωπαϊκή Ένωση έχει συνεισφέρει πάνω από ένα δισεκατομμύριο ευρώ για την ανασυγκρότηση, την ανάπτυξη, τα ανθρωπιστικά έργα. Βέβαια, όλα αυτά, βάσει της λογικής του ΝΑΤΟ, δηλαδή, πρώτα, έρχεται η ανθρωπιστική καταστροφή, η ισοπέδωση, οι βομβαρδισμοί και μετά η καπιταλιστική ανάπτυξη και το τρελό φαγοπότι των πολυεθνικών.

Τον Μάιο του 2012, υπεγράφη μια Συμφωνία Εταιρικής Σχέσης και Συνεργασίας της Ευρωπαϊκής Ένωσης και του Ιράκ. Εμείς έχουμε αναπτύξει μια συνεργασία με το Ιράκ, ως χώρα, σε τομείς, όπως η ενέργεια, το πετρέλαιο, τα κατασκευαστικά έργα, σε τομείς εισαγωγών - εξαγωγών, όπως, για παράδειγμα, φυτικής και ζωικής παραγωγής, τρόφιμα, λάδι, ελιές, ρούχα, τυροκομικά, ρύζι κ.λπ.. Επίσης, το Ιράκ έχει αναπτύξει καλές σχέσεις και ζητάει βοήθεια από την Ρωσία. Εδώ, θέλω να επισημάνω ότι παρόλο και πέρα από ό,τι η εξωτερική πολιτική, κατ' ουσίαν, είναι ένας πόλεμος που μεγάλο ρόλο παίζουν τα συμφέροντα, η στρατιωτική και οικονομική δύναμη, αλλά, θέλω να πω ότι οι Ρώσοι, σε ηθικό επίπεδο, δεν συγχωρούν και δεν ξεχνούν την καταστροφή που επέφεραν οι Ηνωμένες Πολιτείες με το ένα εκατομμύριο νεκρούς από τον πόλεμο «Καταιγίδα της Ερήμου».

Τέλος και μόνο το γεγονός ότι το Ιράκ είναι εχθρός των Τούρκων και βρίσκεται σε άξονα συνεργασίας με την Ρωσία και τη Συρία και σε συνδυασμό με οφέλη, που ενδεχομένως, μπορεί να αποκομίσει η πατρίδα μας από την συνεργασία αυτή σε διάφορους τομείς, μας οδηγεί στη θέση να ψηφίσουμε σε ό,τι αφορά στο Ιράκ, «παρών».

Σε ό,τι αφορά στο Βιετνάμ, υπάρχουν Συμβάσεις Συνεργασίας της πατρίδας μας με το Βιετνάμ στα πλαίσια της Ευρωπαϊκής Ένωσης. Αυτές είναι από το 1990, το 1996 και το 2007. Υπάρχει, λοιπόν, ένα Πλαίσιο Συμφωνίας Μνημονίων και Κατανόησης με το Βιετνάμ. Το ζητούμενο είναι σε τι ωφελείται η πατρίδα μας. Έχουμε, λοιπόν, μια συνολική Συμφωνία - Πλαίσιο που καλύπτει διάφορους τομείς, όπως εμπορικούς, μετανάστευσης, τουρισμού και τα λοιπά. Η Ελλάδα και το Βιετνάμ έχουν συνάψει διπλωματικές σχέσεις από το 1975. Η Πρεσβεία μας στο Ανόϊ άρχισε να λειτουργεί το Φεβρουάριο του 2007, ενώ η Πρεσβεία του Βιετνάμ στην Αθήνα ιδρύθηκε τον Δεκέμβριο του 2010. Οι διμερείς σχέσεις Ελλάδος – Βιετνάμ, σε όποιο επίπεδο και αν αυτές κυμαίνονται, έχουν αναπτυχθεί σταθερά την τελευταία δεκαετία, με την διεύρυνση του συμβατικού πλαισίου και την ανταλλαγή επισκέψεων στο πλαίσιο των διεθνών Οργανισμών. Να επισημάνουμε εδώ ότι ο αριθμός των Ελλήνων, που διαβιούν στο Βιετνάμ, παραμένει ιδιαίτερα περιορισμένος.

Ο προβληματισμός που υπάρχει είναι τι ωφελεί την πατρίδα μας, αλλά και την Ευρώπη σαν οντότητα, μια συνεργασία σε ευρύτερο επίπεδο με το Βιετνάμ; Συνεργασία με μια από τις τελευταίες κομμουνιστικές χώρες στον κόσμο; Με μια χώρα που όλες οι δραστηριότητες ελέγχονται από το κομμουνιστικό κόμμα; Με μια χώρα που ακόμα και όποιες ξένες εταιρείες τους δίνεται η δυνατότητα να αναπτύξουν βιομηχανικές μονάδες έχουν επίτροπο που ελέγχει την δραστηριότητά τους, όχι από την κυβέρνηση, αλλά από το κομμουνιστικό κόμμα; Με μια χώρα που δεν υπάρχει το δικαίωμα της απεργίας; Με μια χώρα που η διαφθορά ζει και βασιλεύει; Με μια χώρα που η ελευθερία στην ενημέρωση είναι ανύπαρκτη; Με μια χώρα που εν έτει 2016 παρουσιάζει ακόμα σοβαρά προβλήματα δημόσιας υγείας; Με μια χώρα που έχει καταγγελθεί για παραβιάσεις ανθρωπίνων δικαιωμάτων και για αυταρχικές συμπεριφορές κρατικών οργάνων; Στην πράξη, λόγω των προβλημάτων που υπάρχουν σε αυτή τη χώρα, είναι δεδομένο ότι θα μετακινηθούν παράνομοι μετανάστες προς την Ευρώπη, αλλά και αν ακόμα δεν θα είναι παράνομοι, πάλι θα χρησιμοποιηθούν σαν φθηνό εργατικό δυναμικό, σαν «φθηνό κρέας» για τα καπιταλιστικά εργοστάσια, με τις γνωστές επιπτώσεις στις εργασιακές σχέσεις και την οικονομία στην Ευρώπη.

Όσα προανέφερα δεν έχουν να κάνουν με αυτή καθαυτή την ιστορία του λαού του Βιετνάμ, που αγωνίστηκε με ηρωισμό και ταπείνωσε εν τέλει τον ιμπεριαλισμό των Ηνωμένων Πολιτειών. Δυστυχώς, το Βιετνάμ ήδη βρίσκεται στο άρμα των ιμπεριαλιστών, όπως και οι χώρες του υπαρκτού σοσιαλισμού, χώρες της πρώην Ανατολικής Ευρώπης και όπως προσφάτως και η Κούβα. Με όλο αυτό το σκεπτικό, ψηφίζουμε «όχι».

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Ιωάννης Θεωνάς, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Αϊχάν Καρά Γιουσούφ, Νίνα Κασιμάτη, Παναγιώτα Κοζομπόλη, Μουσταφά Μουσταφά, Συμεών Μπαλλής, Γιώργος Ντζιμάνης, Γιώργος Πάντζας, Παναγιώτης (Πάνος) Σκουρολιάκος, Ανδρέας Ριζούλης, Κώστας Σπαρτινός, Ελένη Σταματάκη, Αφροδίτη Σταμπουλή, Αντώνης Συρίγος, Γεωργία Γεννιά, Χαρίλαος Τζαμακλής, Μαρία Τριανταφύλλου, Δημήτριος Βέττας, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Ιωάννης Κεφαλογιάννης, Ευάγγελος Μεϊμαράκης, Νικόλαος Παναγιωτόπουλος, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Ιωάννης Σαχινίδης, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Νικόλαος Καραθανασόπουλος, Ιωάννης Δελής, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Θεοχαρόπουλος.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.): Γενικά, οι Συμφωνίες Εταιρικής Σχέσης και Συνεργασίας, πράγματι, καταδεικνύουν την προσήλωση των μερών της Ευρωπαϊκής Ένωσης στην ενίσχυση των πολιτικών και οικονομικών ελευθεριών, που αποτελούν τη βάση της εταιρικής σχέσης. Οι συμφωνίες αυτές επικεντρώνονται στον πολιτικό διάλογο, στις εμπορικές σχέσεις και στο επιχειρηματικό περιβάλλον. Η Ευρωπαϊκή Ένωση, λοιπόν, από ικανού χρόνου έχει συνάψει συμφωνίες εταιρικής σχέσης και συνεργασίας με διάφορες χώρες, γιατί αυτές οι συμφωνίες παρέχουν ένα πλαίσιο για πολιτικό διάλογο, υποστηρίζουν τις προσπάθειες των κρατών, ώστε να ενδυναμώσουν τις δημοκρατίες τους και να αναπτύξουν τις οικονομίες τους και, βέβαια, να ενθαρρύνουν το εμπόριο και τις επενδύσεις.

Όσον αφορά ειδικότερα στο Βιετνάμ, η Ευρωπαϊκή Ένωση και τα μέλη της, βεβαίως, αποτελούν το μεγαλύτερο δωρητή του Βιετνάμ, δηλαδή, 400 εκατομμύρια για την περίοδο 2014 - 2020. Αυτό το γεγονός αποσκοπεί δε μακροπρόθεσμα σε ένα περιφερειακό πλαίσιο ελεύθερου εμπορίου. Εν τω μεταξύ, βραχυπρόθεσμα και μεσομακροπρόθεσμα, το Βιετνάμ αποτελεί πολύτιμο εταίρο της Ευρωπαϊκής Ένωσης στις διαπραγματεύσεις μεταξύ άλλων για το κλίμα.

Στοιχείο προβληματισμού αποτελούν οι περιορισμοί, που υφίστανται στο Βιετνάμ, όσον αφορά στην ελευθερία έκφρασης εντός και εκτός κυβερνοχώρου, την ελευθερία του Τύπου, την ελευθερία των Μέσων ενημέρωσης, την πρόσβαση στην ενημέρωση, την ελευθερία του συνέρχεσθαι και του συνεταιρίζεσθαι και την ελευθερία θρησκεύματος και πίστης, που παραμένουν σύμφωνα με την Έκθεση του Ειδικού Εισηγητή των Ηνωμένων Εθνών, ακόμη στοιχεία ευρύτερου προβληματισμού. Συνεπώς, πέραν των υποχρεώσεών μας στο πλαίσιο της Ευρωπαϊκής Ένωσης, κάθε προσπάθεια προς την κατεύθυνση ανάπτυξης, ικανότητας του Βιετνάμ για την προώθηση του σεβασμού των ανθρωπίνων δικαιωμάτων και ελευθεριών, χρηστής διακυβέρνησης και κράτους δικαίου, οφείλει να υποστηριχθεί.

Από την άλλη πλευρά το Βιετνάμ αναπτύσσεται ταχύτατα και ως εκ τούτου προσφέρει πολλές ευκαιρίες στις επιχειρήσεις της Ευρωπαϊκής Ένωσης. Συνεπώς, είμαστε θετικοί σε αυτή τη Συμφωνία.

Όσον αφορά στη Συμφωνία με το Ιράκ, αυτή αφορά στη συνολική αναβάθμιση των σχέσεων της Ευρωπαϊκής Ένωσης με το Ιράκ και μαρτυρά έναν ενισχυμένο διάλογο μαζί του. Η σημασία της είναι εξαιρετική, διότι, όπως αναφέρεται στην Αιτιολογική Έκθεση που συντάχθηκε από το Ευρωκοινοβούλιο, έρχεται σε μια κρίσιμη στιγμή, για να στηρίξει τα επόμενα χρόνια τη δημοκρατική μετάβαση στο Ιράκ, την αντιμετώπιση των προκλήσεων, της ανασυγκρότησης και της ανάπτυξης.

Η αποφασιστικότητα αυτή της Ευρωπαϊκής Ενωσης να διαδραματίσει καθοριστικό ρόλο στη μετάβαση του Ιράκ, θα αποφέρει επιπρόσθετα οφέλη σε διεθνές επίπεδο, αλλά και ειδικότερα για τη χώρα μας.

Όπως ορίζεται και στην Αιτιολογική Έκθεση του παρόντος νομοσχεδίου «*η εμπέδωση της δημοκρατίας και του κράτους δικαίου στο Ιράκ θα συμβάλει αποφασιστικά στη σταθερότητα, όχι μόνο της χώρας, αλλά και της ευρύτερης περιοχής, η οποία επηρεάζει άμεσα τις εξελίξεις στη περιοχή γειτνίασή μας*», διότι ένα Ιράκ δημοκρατικό, βέβαια, και σταθερό, προφανώς και θα ευνοήσει τη σταθερότητα μιας περιοχής ζωτικής σημασίας για τη διεθνή ασφάλεια. Για να επιτευχθεί, όμως, αυτή η σταθερότητα, αφενός, είναι κρίσιμη η εδραίωση μιας πολιτικής και θεσμικής διακυβέρνησης χωρίς αποκλεισμούς, που θα βασίζεται στον πλουραλισμό και στο σεβασμό των ανθρωπίνων δικαιωμάτων και αφετέρου, η συνεχής παροχή τεχνικής βοήθειας από την πλευρά της Ευρωπαϊκής Ένωσης.

Στο πλαίσιο αυτό, είναι αναγκαία και η στήριξη της κοινωνικοοικονομικής ανάπτυξης των πολιτών του Ιράκ και η βελτίωση των συνθηκών στη χώρα, διότι παρά τους πλούσιους πετρελαϊκούς πόρους του, το Ιράκ συγκαταλέγεται στις φτωχότερες χώρες του πλανήτη, στην οποία μεγάλο μέρος του πληθυσμού δεν έχει πρόσβαση αυτή τη στιγμή ούτε καν στα βασικά αγαθά. Η εφαρμογή, λοιπόν, της εν λόγω Συμφωνίας μπορεί να συνεισφέρει στην αποφυγή εντάσεων και στην εξεύρεση συνολικής λύσης στο καίριο πρόβλημα της κατανομής των πόρων.

Επίσης, αξίζει να σημειωθεί η μεγάλη σημασία της ειδικής ρήτρας, που τίθεται στο άρθρο 7 της Συμφωνίας «*για τη προσχώρηση του Ιράκ στο Καταστατικό της Ρώμης για το Διεθνές Ποινικό Δικαστήριο*», διότι αν το Ιράκ δεν σημειώσει πρόοδο σε αυτό τον τομέα, τότε πρέπει όλα τα προγράμματα συνεργασίας και ανάπτυξης να επηρεαστούν.

Επίσης, είναι θετικό το πλαίσιο της συνεργασίας μεταξύ Ευρωπαϊκής Ένωσης και Ιράκ, που διαμορφώνεται σε διάφορους τομείς, όπως για παράδειγμα, τη βιομηχανία, την ενέργεια, τη τεχνολογία, την υγεία, την εκπαίδευση, τη μετανάστευση και το άσυλο.

Οι βάσεις για τις τομεακές αυτές συμφωνίες μπορούν να καταστούν επωφελείς για την ελληνική πλευρά και, κυρίως, στο τομέα των μεταφορών και της ενέργειας, αρκεί να υπάρχει σχέδιο από την Ελληνική Κυβέρνηση.

Συνοψίζοντας, η Δημοκρατική Συμπαράταξη αναγνωρίζοντας τα οφέλη που προκύπτουν και από τη Συμφωνία αυτή, θα την υπερψηφίσει. Ωστόσο, θα ήθελα να επισημάνω και εδώ ακόμη δύο σημαντικά ζητήματα. Το μεν πρώτο αφορά στην αναγκαιότητα να ενισχυθεί η προσπάθεια προαγωγής του διαθρησκευτικού διαλόγου και της εθνικής συμφιλίωσης. Σε αυτό, η Ευρωπαϊκή Ένωση με την πολιτική που έχει χαράξει και τους στόχους που έχει θέσει μπορεί να συμβάλει καθοριστικά. Το δε δεύτερο αφορά στις ισχυρές βάσεις που πρέπει να τεθούν για την αντιμετώπιση της βίας, αλλά και την αναβάθμιση του ρόλου της γυναίκας στο Ιράκ.

Κύριε Πρόεδρε, κυρίες και κύριοι Βουλευτές, συζητούμε δύο Συμφωνίες της Ευρωπαϊκής Ένωσης, τις οποίες εμείς τις υπερψηφίζουμε, όπως τόνισα. Επειδή μιλάμε για Συμφωνίες Ευρωπαϊκής Ένωσης έχουμε στο προσκήνιο και μια Συμφωνία, που πρόκειται να έρθει – αν θα έρθει – στο πλαίσιο του τρίτου μνημονίου του καλοκαιριού, η οποία έχει καθυστερήσει πολύ.

Εμείς είμαστε στο πλαίσιο του να έρθει γρήγορα αυτή η Συμφωνία, γιατί έχουμε φτάσει αρχές Μαΐου και με το «ζήτω που καήκαμε» που έλεγε ο Υπουργός Οικονομικών εννοούσε, ότι εάν θα έρθει τόσο αργά, οι συνέπειες θα είναι επώδυνες, γιατί μπορεί να δημιουργηθούν μη αντιστρεπτές καταστάσεις για την ελληνική κοινωνία και την οικονομία. Στο πλαίσιο, λοιπόν, αυτό δεν μπορούμε να κατανοήσουμε τη χθεσινοβραδινή θριαμβολογία από την πλευρά της Κυβέρνησης, ενώ είμαστε στη διαδικασία να φτάσουμε στην τελική συζήτηση, τέλη Μαΐου, για το αν θα υπάρξει συμφωνία και κλείσει η αξιολόγηση.

Συνεπώς, απαιτείται σοβαρότητα, συναίσθηση της κρισιμότητας της κατάστασης και αυτών που ζει αυτή τη στιγμή η ελληνική κοινωνία, η ελληνική οικογένεια και των δυσβάσταχτων μέτρων που ψηφίστηκαν το προηγούμενο χρονικό διάστημα. Επειδή, λοιπόν, πρόκειται να έρθουν και άλλα φορολογικά μέτρα, απ' ό,τι μαθαίνουμε την επόμενη εβδομάδα, ύψους, περίπου, 400 εκατομμυρίων ευρώ, χρειάζεται να αντιμετωπίζουμε όλη αυτή την κατάσταση με την απαραίτητη σοβαρότητα και χωρίς θριαμβολογίες, οι οποίες αυτή τη στιγμή δεν στέκονται πουθενά.

Αντίθετα, υπάρχει μια κατάσταση, την οποία έχει επιφέρει η διακυβέρνηση ΣΥΡΙΖΑ – ΑΝΕΛ το τελευταίο 15μηνο και έχει οδηγήσει σε αυτήν την κατάσταση κα επειδή αφορά στο θέμα της επερχόμενης Συμφωνίας εντός του πλαισίου αυτού με τους εταίρους μας, είναι σκόπιμο να υπάρχει αυτό το σχόλιο και αν βέβαια θέλει και ο Υπουργός της Κυβέρνησης, ας κάνει μια τοποθέτηση για τις εξελίξεις. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε. Οι Συμφωνίες Εταιρικής Σχέσης και Συνεργασίας είναι μια τυποποιημένη μορφή Συμφωνιών, που συνάπτει η Ευρωπαϊκή Ένωση με τις λιγότερο αναπτυγμένες χώρες και αυτό αποτελεί το πρώτο στάδιο για την προετοιμασία των αγορών των τρίτων χωρών, για να μπορέσουν πολύ πιο εύκολα οι ευρωενωσιακοί μονοπωλιακοί όμιλοι να διεισδύσουν στις οικονομίες αυτές.

Η δεύτερη φάση της διείσδυσης γίνεται, εφόσον προχωρήσει η αρχική Συμφωνία Εταιρικής Σχέσης, με τις Συμφωνίες Ελεύθερων Συναλλαγών όπου, επί της ουσίας, απελευθερώνουν πλήρως την αγορά των τρίτων χωρών, καταργώντας δασμολογικά κάθε είδους διοικητικά εμπόδια, καθιερώνοντας διαδικασίες fast truck για τις επενδύσεις και γενικά αίρουν κάθε είδους εμπόδιο για την πρόσβαση των μονοπωλιακών ομίλων στις αγορές των τρίτων αυτών χωρών.

Το «τυράκι», όπως θα το λέγαμε, ο εκβιασμός που ασκείται σ' αυτές τις χώρες, για να αποδεχθούν αυτές τις Συμφωνίες, είναι η ένταξή τους στο λεγόμενο «σύστημα γενικευμένων προτιμήσεων», που μειώνει τους δασμούς των εξαγωγών που κάνουν οι χώρες αυτές προς την Ευρωπαϊκή Ένωση και που αφορούν, κατά κύριο λόγο, ή αγροτικά προϊόντα ή ημιεπεξεργασμένα βιομηχανικά προϊόντα. Στα πλαίσια, λοιπόν, αυτά και σε αντάλλαγμα με αυτή τη μείωση των δασμών για τις εξαγωγές των χωρών αυτών, το τίμημα που έχουν να πληρώσουν οι χώρες αυτές είναι πολύ βαρύ, καθώς υποχρεώνονται να άρουν κάθε περιορισμό ή προστατευτικό μέτρο για τα βιομηχανικά προϊόντα και τις υπηρεσίες της Ευρωπαϊκής Ένωσης.

Οι μεγάλοι κερδισμένοι αυτών των συμφωνιών δεν είναι άλλοι από τους επιχειρηματικούς ομίλους, τις πολυεθνικές και τα μονοπώλια, που απολαμβάνουν ιδιαίτερα προνόμια, είναι απαλλαγμένα από τους όποιους δασμούς και παρόμοια μέτρα και εκμεταλλεύονται τις πλούσιες πρώτες ύλες ή και την εργατική δύναμη των χωρών αυτών.

Πρόκειται, επί της ουσίας, για βαθιά ανισότιμες συμφωνίες προς όφελος του κεφαλαίου και σε βάρος των λαϊκών στρωμάτων και των χωρών αυτών. Και δύο ακόμη πλευρές – που κάνουν ιδιαίτερα επαχθείς αυτές τις συμφωνίες και ασκούν ακόμη μεγαλύτερη πίεση και εκβιασμούς – είναι η λεγόμενη «ρήτρα ανθρωπίνων δικαιωμάτων» που βάζει η Ευρωπαϊκή Ένωση σ’ αυτές τις συμφωνίες και που λειτουργεί, επί της ουσίας, ως μηχανισμός ωμών εκβιασμών, επεμβάσεων και πιέσεων της Ευρωπαϊκής Ένωσης, όπως και η λεγόμενη «αντιτρομοκρατική συνεργασία», που με πρόσχημα την πάταξη της τρομοκρατίας, επεμβαίνει ανοιχτά στο εσωτερικό και τις πολιτικές αυτών των χωρών μελών.

Βεβαίως, αποτελεί πρόκληση η όλη αυτή εξέλιξη των πραγμάτων, δηλαδή, να μιλάει η Ευρωπαϊκή Ένωση για τον εκδημοκρατισμό του Ιράκ, που ακούστηκε και από την Εισηγητή του ΣΥΡΙΖΑ και από άλλους Εισηγητές. Εξάγει η Ευρωπαϊκή Ένωση δημοκρατία, λέει, προς το Ιράκ. Αφού τους σκοτώνουμε, αφού τους μακελεύουμε, θα τους εκδημοκρατήσουμε κιόλας. Αφού καταστρέφουν πολιτισμό χιλιάδων ετών, θα τους εκδημοκρατίσουν. Ποια; Η Ευρωπαϊκή Ένωση, η οποία εξάγει τον πόλεμο, τις ιμπεριαλιστικές επεμβάσεις, για να καταληστεύσει τους λαούς αυτούς.

Κι απ' αυτή την άποψη είναι προκλητικό να μιλάει η Ευρωπαϊκή Ένωση για προστασία των ανθρωπίνων δικαιωμάτων, όταν η ίδια δε σέβεται το ανθρώπινο δικαίωμα στη ζωή. Να μιλάει η Ευρωπαϊκή Ένωση για ανθρώπινα δικαιώματα, όταν στους κόλπους της, μιας από τις πλέον ανεπτυγμένες οικονομίες σε παγκόσμιο επίπεδο, υπάρχουν εκατοντάδες εκατομμύρια, που ζουν κάτω από το όριο της εξαθλίωσης και όταν υπάρχουν δεκάδες εκατομμύρια άνεργοι.

Απ' αυτή την άποψη, η όποια προσπάθεια, βεβαίως, θεσμοθέτησης της οικονομίας της αγοράς δεν είναι τίποτα άλλο παρά η διευκόλυνση της δράσης των επιχειρηματικών ομίλων.

Γι' αυτό ακριβώς το λόγο εμείς, κύριε Πρόεδρε, δεν θα ψηφίσουμε ούτε τη Συμφωνία με το Ιράκ ούτε, βεβαίως, τη Συμφωνία με το Βιετνάμ, παρότι καταλαβαίνουμε την ιδιόμορφη περίπτωση, στην οποία βρίσκεται το Βιετνάμ, την ανάγκη να αξιοποιήσει όλες τις δυνατότητες, για να μπορέσει να αναπτύξει το εξαγωγικό του εμπόριο και τις διμερείς του σχέσεις, όμως, αυτές οι συμφωνίες είναι συμφωνίες δυσβάσταχτες, συμφωνίες ετεροβαρείς και σε βάρος της Σοσιαλιστικής Δημοκρατίας του Βιετνάμ.

Απ' αυτή την άποψη, όπως κάναμε και στο Ευρωπαϊκό Κοινοβούλιο, θα κάνουμε κι εδώ και θα καταψηφίσουμε και τις δύο αυτές Συμφωνίες.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ τον κ. Καραθανασόπουλο. Το λόγο έχει ο κ. Λυκούδης.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Κύριε Πρόεδρε, κυρίες και κύριοι συνάδελφοι, καλούμαστε να κυρώσουμε τη Συμφωνία που θ’ αναπτύξει ακόμη περισσότερο τις σχέσεις και τη συνεργασία της Ευρωπαϊκής Ένωσης με το Ιράκ.

Η στόχευση της Συμφωνίας είναι η ανάπτυξη της σταθερότητας και της δημοκρατίας στο Ιράκ, η προσπάθεια για την βιωσιμότητα της οικονομίας της αγοράς του και, κυρίως, η πολιτική και οικονομική ενσωμάτωση του Ιράκ στο διεθνές οικονομικό και πολιτικό πλαίσιο.

Γιατί, κατά τη γνώμη μας, έχει ένα ιδιαίτερο ενδιαφέρον αυτή η Συμφωνία; Γιατί μιλάμε για μια χώρα, το Ιράκ, ιδιαιτέρως ταλαιπωρημένη την τελευταία δεκαπενταετία, καθημαγμένη κυριολεκτικά από πόλεμο, ξένη κατοχή και εμφύλιο πόλεμο. Θα θυμόσαστε, κυρίες και κύριοι συνάδελφοι, ότι το 2003 η αμερικανική και αγγλική παρέμβαση - επέμβαση στο Ιράκ, που κράτησε δύο μήνες, μ’ ένα πολύ σκληρό πόλεμο, δημιούργησε τις προϋποθέσεις παραμονής των αμερικανικών και άλλων στρατευμάτων στο Ιράκ για πάρα πολλά χρόνια. Τα αμερικανικά στρατεύματα αποχώρησαν από το Ιράκ στο τέλος του 2010, μετά από απόφαση του Προέδρου Ομπάμα και, εν τω μεταξύ, υπήρξε μια περίοδος εξαιρετικών εντάσεων στο Ιράκ, που είχε, με τους ασφαλέστερους υπολογισμούς – γιατί δεν είναι και απολύτως ακριβείς – περίπου 1.200.000 νεκρούς, εκ των οποίων οι 200.000 περίπου ήταν άμαχοι νεκροί.

Άρα, μιλάμε για μια κυριολεκτικά καθημαγμένη χώρα, στην οποία η ηρεμία δεν έχει επέλθει ακόμη, διότι τώρα ρόλο ανέλαβαν οι «τζιχαντιστές» για την περαιτέρω εξαθλίωση και ταλαιπωρία αυτής της χώρας. Άρα, νομίζω ότι έχει ένα ιδιαίτερο ενδιαφέρον ως Ευρώπη και ως Ελλάδα, μέλους της Ευρώπης, να δούμε πόσο μπορούμε να στηρίξουμε μια άλλη τύπου πορεία στο βαθμό που μπορεί να υπάρξει, γιατί είναι εξαιρετικά δύσκολες οι συνθήκες για το Ιράκ από δω και μπρος. Δηλαδή, μια πορεία – όπως λέει, τουλάχιστον, η Συμφωνία ως στόχευση δική της – ενσωμάτωσης του Ιράκ σε ένα γενικότερο πολιτικό και οικονομικό πλαίσιο, ασφαλέστερο και περισσότερο ισορροπημένο για τη πορεία και το προσανατολισμό του Ιράκ.

Νομίζω ότι θα ήταν ιδιαίτερα κουραστικό και δεν χρειάζεται να αναγνώσω τώρα την Αιτιολογική Έκθεση, τα άρθρα και τις διατάξεις, όπως συνήθως κάνουμε, γι' αυτό δεν μας βοηθάει. Θα το έλεγα τώρα, γιατί και άλλες φορές θέλω να το πω, δεν έχει τόση σημασία στις Επιτροπές οι παρεμβάσεις μας να είναι η ανάγνωση των Αιτιολογικών Εκθέσεων.

Αυτό, που εμάς κυρίως μας ενδιαφέρει και τον ομιλούντα ακόμα περισσότερο, είναι το τέταρτο κομμάτι του νομοσχεδίου, που αναφέρεται στα ζητήματα ελευθερίας, δικαιοσύνης και ασφάλειας. Είναι ίσως το σημαντικότερο, για μια χώρα που έχει αυτό του τύπου το σημερινό status του Ιράκ, που έχει σχέση με αυτό. Δηλαδή, η διμερής συνεργασία στα θέματα της ανεξαρτησίας, της δικαιοσύνης, των ανθρωπίνων δικαιωμάτων, της δικαστικής συνεργασίας του Ιράκ και με τη χώρα μας και με τις άλλες ευρωπαϊκές χώρες, η προσπάθεια προστασίας των προσωπικών δεδομένων σε μια χώρα έτσι ταλαιπωρημένη, όπως την ανέφερα πριν, η προσπάθεια να συνεργαστούμε στον τομέα της μετανάστευσης, της παράνομης μετανάστευσης, της παράνομης διακίνησης μεταναστών. Η προσπάθεια να συνεργαστούμε για την καταπολέμηση του οργανωμένου εγκλήματος και των στοιχείων της τρομοκρατίας, που συνοδεύουν πολλές φορές το οργανωμένο έγκλημα, έχουν, κατά τη γνώμη μας, εξαιρετική σημασία, ιδιαίτερη σημασία για μια χώρα σαν το Ιράκ.

Και νομίζω ότι αν κυρωθεί αυτή η Συμφωνία και από εμάς και προχωρήσει, κατά πάσα πιθανότητα θετικά αποτελέσματα θα έχει, παρά του ότι κάθε φορά πρέπει να είμαστε ιδιαιτέρως συγκρατημένοι και στις προβλέψεις μας και στο τι περιμένουμε και αναμένουμε κάθε φορά από τέτοιες συνεργασίες.

Πάντως, το πλαίσιο είναι ενδιαφέρον, το πλαίσιο έχει στοιχεία που θα βοηθήσουν τη χώρα και την Ευρωπαϊκή Ένωση στην ανάπτυξη της δικής της σχέσης με το Ιράκ και γι' αυτό εμείς την υπερψηφίζουμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Λυκούδη. Το λόγο έχει ο κ. Δανέλλης για το δεύτερο νομοσχέδιο, την Συμφωνία Ευρωπαϊκής Ένωσης και Βιετνάμ.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Εμείς υπερψηφίζουμε την κύρωση της Συμφωνίας αυτής. Το Βιετνάμ είναι μια χώρα εμβληματική, μια χώρα με βαρύ συμβολισμό όχι τόσο ή μόνο για την Αριστερά, αλλά συνολικότερα για το παγκόσμιο αντιμιλιταριστικό και ειρηνιστικό κίνημα της δεκαετίας του 1970- 1980, αλλά η λάμψη αυτού του συμβολισμού, προφανώς, δεν έχει εκλείψει.

Το Βιετνάμ έχει μια αξιοσημείωτη αναπτυξιακή πορεία κατά την τελευταία εικοσαετία και βεβαίως, η διεύρυνση των σχέσεων με τις χώρες της Ευρωπαϊκής Ένωσης, είναι ένα μεγάλο ζητούμενο για μια χώρα με τα χαρακτηριστικά του Βιετνάμ. Να πω ότι η Ευρωπαϊκή Ένωση είναι ο μεγάλος δωρητής σε κάθε αναπτυξιακή προσπάθεια του Βιετνάμ και μου έκανε εντύπωση ότι το Βιετνάμ έχει περίπου ίδιας τάξης ΑΕΠ με το δικό μας, με της Ελλάδας. Μόνο με μια μικρή διαφορά, ότι ο πληθυσμός του είναι περίπου 90 εκατ. άνθρωποι. Αυτά. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Επί του πρώτου θέματος που αφορά στην σύγκληση της Επιτροπής μας σχετικά με την κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ιράκ, αφετέρου, έχω να επισημάνω και να παρατηρήσω τα κάτωθι.

Οι διμερείς διπλωματικές σχέσεις της Ελλάδος με το Ιράκ βρίσκονται σε πολύ καλό επίπεδο. Η Ελλάδα στηρίζει όλες τις διεθνείς πρωτοβουλίες, που αποσκοπούν στη διαχείριση της ενότητας, ανεξαρτησίας και εδαφικής ακεραιότητας του Ιράκ και συμμετέχει στις προσπάθειες της διεθνούς κοινότητας για την εμπέδωση των δημοκρατικών δομών, την ανάπτυξη ελεύθερης και ανταγωνιστικής οικονομίας και την πλήρη αποκατάσταση των σχέσεων του Ιράκ με τις γειτονικές του χώρες. Παράλληλα, προωθούμε την οικονομική και κοινωνική ανοικοδόμηση της χώρας, με έμφαση σε προγράμματα που στοχεύουν στη βελτίωση της εκπαίδευσης, της υγείας, της παροχής βοήθειας σε πρόσφυγες και εκτοπισμένους και τη γενικότερη βελτίωση των συνθηκών διαβίωσης του Ιρακινού πληθυσμού.

Όσον αφορά στις σχέσεις της Ευρωπαϊκής Ένωσης με το Ιράκ, η Ευρωπαϊκή Ένωση είναι σημαντικός χορηγός βοήθειας προς το Ιράκ από τον πόλεμο του 2003 και μετά. Από το 2003, η Ευρωπαϊκή Ένωση έχει συνεισφέρει πάνω από ένα δις ευρώ για την ανασυγκρότηση, την ανάπτυξη και τα ανθρωπιστικά έργα. Πιο συγκεκριμένα, σκοπός του νομοσχεδίου είναι η κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ιράκ, αφετέρου, η οποία υπογράφηκε από τους Αντιπροσώπους των κρατών μελών της Ευρωπαϊκής Ένωσης, τον Αντιπρόσωπο της Ευρωπαϊκής Ένωσης και τον Αντιπρόσωπο της Δημοκρατίας του Ιράκ, δηλαδή στις Βρυξέλλες στις 11 Μαΐου 2012.

Η παρούσα Συμφωνία αποτελεί σημαντικό θεμέλιο των συμβατικών σχέσεων της Ευρωπαϊκής Ένωσης με το Ιράκ, θεσμοθετώντας τον πολιτικό διάλογο, για θέματα κοινού ενδιαφέροντος, μέσω ετήσιων συναντήσεων σε Υπουργικό επίπεδο. Με την Συμφωνία αυτή, ρυθμίζεται το πλαίσιο των εμπορικών σχέσεων των δύο πλευρών, το οποίο στοχεύει στη διευκόλυνση των διεθνών επενδύσεων. Επίσης, οριοθετείται το πλαίσιο συνεργασίας σε τομείς όπως η βιομηχανία, η ενέργεια, η τεχνολογία, ενώ υπάρχουν και προβλέψεις για την αντιμετώπιση της τρομοκρατίας. Άξιο αναφοράς είναι πως ενδεχόμενη προσχώρηση του Ιράκ στο καταστατικό της Ρώμης για το διεθνές ποινικό δικαστήριο θα καταστήσει την παρούσα Συμφωνία πρωτοπόρο σε σχέση με τις ήδη υπάρχουσες με τα υπόλοιπα Αραβικά κράτη.

Τέλος, θα ήθελα να αναφέρω πως στην παρούσα Συμφωνία υπάρχουν διατάξεις, οι οποίες κάνουν λόγο για συνεργασία των δύο πλευρών σε θέματα μετανάστευσης και ιδίως, της λαθραίας διακίνησης μεταναστών, ένα θέμα ιδιαίτερα σημαντικό και ιδίως στις μέρες μας, που για την επίλυση του απαιτείται συνολική συνεργασία.

Όσον αφορά στη δεύτερη Συμφωνία, αυτή με τη Σοσιαλιστική Δημοκρατία του Βιετνάμ, η οποία υπογράφηκε στις 27 Ιουνίου 2012, στις Βρυξέλλες, πριν αναφερθώ σε αυτήν, επιτρέψτε μου να αναφέρω κάποια στοιχεία σχετικά με τις σχέσεις της Ελλάδας και του Βιετνάμ. Οι διμερείς σχέσεις Ελλάδας - Βιετνάμ έχουν αναπτυχθεί σταθερά την τελευταία δεκαετία, με τη διεύρυνση του συμβατικού πλαισίου συνεργασίας και την ανταλλαγή επισκέψεων υψηλού επιπέδου και την ικανοποιητική συνεργασία στο πλαίσιο διεθνών Οργανισμών. Πρόσφατα, τον Ιούνιο 2013, συστάθηκε διμερής Κοινοβουλευτική Ομάδα Φιλίας. Πολιτικοί φορείς του Βιετνάμ έχουν επισημάνει πως οι οικονομικοί δεσμοί μεταξύ Ελλάδας και Βιετνάμ έχουν ισχυροποιηθεί ραγδαία τα τελευταία χρόνια, ενώ υπάρχει μια πολλά υποσχόμενη δυναμικότητα στην ανάπτυξη της οικονομίας και του εμπορίου μεταξύ των δύο χωρών.

Από το 2010, που λειτούργησε η Πρεσβεία του Βιετνάμ στην Ελλάδα, οι εισαγωγές στην Ελλάδα από το Βιετνάμ τριπλασιάστηκαν μέσα σε μία τριετία, ενώ οι εξαγωγές της Ελλάδας στο Βιετνάμ σημείωσαν αύξηση. Πιο συγκεκριμένα, η Συμφωνία αυτή περιλαμβάνει σύγχρονες και ολοκληρωμένες ρυθμίσεις για την οικονομική συνεργασία.

Επίσης, προβλέπει την συνεργασία στους τομείς δικαιοσύνης ελευθερίας και ασφάλειας. Επιπλέον, οριοθετούνται οι άξονες συνεργασίας σε θέματα παγκοσμίου ενδιαφέροντος, όπως η κλιματική αλλαγή, η ενεργειακή ασφάλεια και η τρομοκρατία. Σε αυτό το σημείο να αναφέρουμε πως η Συμφωνία αυτή αποτελεί Μεικτή Συμφωνία, ανήκει δηλαδή στις συμφωνίες εκείνες, που υπογράφονται από κοινού από την Ευρωπαϊκή Ένωση και τα κράτη μέλη της με τρίτες χώρες. Είναι πολύ σημαντικό, τέλος, να πω πως η εν λόγω Συμφωνία βασίζεται στις αρχές του διαλόγου και της χρηστής διακυβέρνησης, στον αμοιβαίο σεβασμό στο πλαίσιο μιας ισότιμης εταιρικής σχέσης, καθώς και στην πολυμερή προσέγγιση της διεθνούς συνεργασίας. Κλείνοντας, οι Ανεξάρτητοι Έλληνες υπερψηφίζουμε τα παρόντα σχέδια νόμου, από τα οποία η χώρα μας θα έχει πολλαπλά οφέλη, καθώς αναμένεται να συμβάλουν σημαντικά στη συνολική αναβάθμιση των σχέσεών μας με τις δύο αυτές χώρες. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Κατσίκη. Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι καλούμαστε σήμερα να κυρώσουμε εξ ονόματος του ελληνικού λαού δύο διεθνείς συμβάσεις, που εν ολίγοις, καθορίζουν την τύχη δύο λαών, του Ιρακινού και εκείνου του Βιετνάμ. Δίκαιο είναι να προσπαθήσουμε να καταλάβουμε την αξία αυτών των Συμφωνιών για τους πολίτες των δύο αυτών δημοκρατικά αναλφάβητων και οικονομικά αναπτυσσόμενων κρατών, των οποίων την δημοκρατική εκπαίδευση και την καθοδήγηση προς την πρόσβαση στην παγκόσμια αγορά ανέλαβε η Δύση και μαζί με αυτήν και εμείς οι Έλληνες. Έχοντας το μοναδικό προνόμιο ενός ισχυρού πολιτισμού, στηριγμένου εξίσου στη Δύση και στην Ανατολή μπορούμε να αποτελέσουμε την γεωπολιτική γέφυρα, ώστε η διαδικασία του εκδημοκρατισμού και ένταξη στις αγορές αυτών των χωρών να ολοκληρωθεί με ήπιο και ουσιαστικό τρόπο, λαμβάνοντας υπόψιν και τις τυχόν ιδιαιτερότητες που προκύπτουν από διπλωματικές αποτυχίες. Μία πρώτη παρατήρηση σχετικά με το μέγεθος της ευθύνης, που αναλαμβάνουμε σήμερα, είναι η εξής, όταν ακούει κανείς τις λέξεις «Ιράκ» και «Βιετνάμ», δυστυχώς, το πρώτο πράγμα που του έρχεται στο μυαλό είναι οι αντίστοιχοι πόλεμοι. Πρόκειται, λοιπόν, για λαούς που σε κάποια στιγμή της ιστορίας τους βρέθηκαν σε εμπόλεμη κατάσταση με την Δύση. Ταυτόχρονα, πρόκειται για λαούς των οποίων η μοίρα είναι απολύτως συνυφασμένη με την ικανότητα της Δύσης να εξάγει τους δημοκρατικούς θεσμούς.

Είναι πλέον γενικά παραδεκτό πως η Δημοκρατία δεν επιβάλλεται με την βία, δεν γίνεται να υποχρεώσεις ένα λαό να εκτιμήσει τα αγαθά της Δημοκρατίας. Η μετάβαση στο δημοκρατικό πολίτευμα απέχει πολύ, τελικά, από τη δημιουργία δημοκρατικής παράδοσης και ισχυρών κοινωνικών αυτοματισμών κατά της ανελευθερίας. Αν και από τη φύση του ο άνθρωπος έχει την ευθύνη να διαβιεί εντός κοινωνικών ομάδων, εντούτοις οι κανόνες εύρυθμης και ομαλής κοινωνικής λειτουργίας δεν παγιώθηκαν ποτέ χωρίς διαμάχες και βία. Το δημοκρατικό πολίτευμα, λοιπόν, μεταδίδεται ορθότερα δια του παραδείγματος και μπορεί βεβαίως, αυτή τη στιγμή, να γελάσει ο Έλληνας πολίτης, αν του εξηγήσουμε πως αποτελεί παράδειγμα προς μίμηση για πολίτες άλλων χωρών, δεν παύει όμως αυτό να είναι αλήθεια.

Η ενασχόλησή μας σε αυτή την Επιτροπή μας δίνει την ευκαιρία να εξετάζουμε τις συνθήκες που επικρατούν σε άλλα κράτη, σε άλλες χώρες, σε άλλα μέρη και αυτό είναι υγιές για την λειτουργία του Κοινοβουλίου. Ας μην ξεχνάμε, λοιπόν, πως εμείς εδώ στην Ελλάδα ανήκουμε σε εκείνο το 10% του παγκόσμιου πληθυσμού, που έχει πρόσβαση σε ένα ανώτερο επίπεδο διαβίωσης. Δεν σημαίνει κάτι αυτό για εμάς τους ίδιους, εμείς οφείλουμε να παλεύουμε πάντα για το καλύτερο. Έχει μεγάλη σημασία, όμως, να το σκεφτόμαστε, όταν μιλάμε για τις ανάγκες που μπορεί να έχουν άλλοι λαοί. Πολλά, που για εμάς είναι αυτονόητα, για εκείνους είναι όνειρο θερινής νυκτός. Η απόσταση που χωρίζει το βιοτικό επίπεδο του μέσου Έλληνα με το αντίστοιχο του Ιρακινού και του Βιετναμέζου είναι πολύ μεγάλη. Ένα άλλο δεδομένο που έλαβα σοβαρά υπόψιν είναι το γεγονός πως οι προς κύρωση Συμφωνίες αποτελούν ένα πολύ μικρό κομμάτι μιας πραγματικά πολυετούς προσπάθειας πολλών ανθρώπων, προσπάθειας της Ευρωπαϊκής Ένωσης σε συνεργασία βέβαια με τις ΗΠΑ, ώστε να σταθούν αποτελεσματικά στο ύψος των ευθυνών τους ως ηγέτιδες δυνάμεις σε παγκόσμιο επίπεδο.

Η Ευρώπη στην πορεία της ολοκλήρωσης της ενωσιακής διαδικασίας, αφού κατάφερε μετά από 70 χρόνια να αναπτύξει τέτοια οικονομική διασύνδεση, ώστε ένας ευρωπαϊκός πόλεμος να είναι πραγματικά αδιανόητος και ασύμφορος, βρίσκεται πλέον στο πιο κρίσιμο σημείο της ιστορίας της. Το εάν και πώς η Ευρώπη θα αποκτήσει κοινή εξωτερική πολιτική είναι το διακύβευμα των ημερών μας. Μια κοινή εξωτερική πολιτική, στηριγμένη στο δίκαιο, πάνω στην οποία θα έχουν λόγο, ισόνομα, όλοι οι ευρωπαϊκοί λαοί και θα την διαμορφώνουν από κοινού τα ευρωπαϊκά έθνη.

Συνεπώς, η αξία των κειμένων, που εξετάζουμε σήμερα, είναι πολύτιμη, καθώς διαπνέονται από το απαραίτητο πνεύμα αλληλεγγύης και επιδιώκουν τη δημιουργία δεσμών και σχέσεων πολύ υψηλού επιπέδου, με μη ευρωπαϊκά κράτη. Είναι, για παράδειγμα, πρωτοπόρο και πολύ σημαντικό, όπως παρατήρησαν και άλλοι συνάδελφοι, πως η εν λόγω Συμφωνία Εταιρικής Σχέσης με το Ιράκ περιέχει αναφορά, σύμφωνα με την οποία ανοίγει ο δρόμος για την προσχώρηση του Ιράκ στο Καταστατικό της Ρώμης. Μια τέτοια εξέλιξη καθιστά το Ιράκ επικεφαλής των Αραβικών κρατών, αναφορικά με το βαθμό θεσμικής προσέγγισής του στην Ευρώπη.

Επιλέγουμε να επιδιώξουμε την εδραίωση κράτους δικαίου στο Ιράκ, από την άλλη βοηθάμε το Βιετνάμ να προχωρήσει στην ένταξή του στην παγκόσμια αγορά, ως ισότιμο μέλος. Είναι γνωστό πως με βάση τον Κανονισμό του Παγκόσμιου Οργανισμού Εμπορίου θα πρέπει το 2018 να αποδοθεί αυτόματα στο Βιετνάμ καθεστώς της αγοράς, καθώς παρέρχεται τότε το διάστημα της πενταετίας από την ένταξή του στον Οργανισμό. Το πρόβλημα, βεβαίως, είναι πως το Βιετνάμ δεν πληροί κάποιες πολύ βασικές προϋποθέσεις και η παρούσα Συμφωνία αντιλαμβανόμαστε ότι εκεί αποσκοπεί, δηλαδή, στο να βοηθήσει το Βιετνάμ στους τομείς που αποδεδειγμένα υστερεί και έτσι να ξεπεραστούν τα εμπόδια της πορείας του προς τη σταθερότητα και την ανάπτυξη.

Οι τομείς αυτοί δεν είναι άλλοι από την προστασία των ανθρωπίνων και εργασιακών δικαιωμάτων. Την καταπολέμηση της διαφθοράς και την προστασία του περιβάλλοντος. Επίσης, παραμένει και το θέμα του χαμηλού ύψους του εισοδήματος της χώρας, αλλά αυτό είναι θέμα που θα αξιολογηθεί και θα κριθεί στα αρμόδια κέντρα λήψης αποφάσεων.

Με τις παρούσες Συμβάσεις προσπαθούμε πράγματι να βοηθήσουμε, αλλά και να βάλουμε τίμιους κανόνες στις σχέσεις με αυτές τις χώρες. Αυτό το κάνουμε, ως Ευρωπαϊκή Ένωση και έχει μεγάλη σημασία να το αντιληφθούμε. Αυτή είναι η αξία της οικονομικής και νομισματικής ένωσης. Από τη στιγμή που δημιουργήσαμε κοινό νόμισμα, οι τρίτες χώρες, οι άλλοι λαοί, τα άλλα κράτη, είτε το θέλουμε είτε όχι είτε το αντιλαμβανόμαστε είτε το αγνοούμε, μας αντιμετωπίζουν, ήδη, εδώ και καιρό, σαν ένα ενιαίο σύνολο. Είναι πολλοί οι λαοί, που θεωρούν αυτονόητο, ότι οι Ευρωπαίοι αποτελούν ένα ενιαίο σώμα. Η ίδια η Ευρώπη μοιάζει να μην το αντιλαμβάνεται αυτό ή σε κάποιες περιπτώσεις απλά δεν το αποδέχεται. Πολλά ζητήματα είναι εσωτερικά, οικογενειακά, ζητήματα των Ευρωπαίων.

Αυτή η προβολή της ευρωπαϊκής ενότητας είναι ένα φαινόμενο υπό διαρκή μελέτη. Ένας από τους λόγους, που η Ευρώπη μοιάζει να οδηγείται στην πολιτική ένωση, ως φυσικό αποτέλεσμα της οικονομικής ένωσης, είναι το γεγονός ότι πλέον μοιραζόμαστε ευθύνες απέναντι σε τρίτους. Όταν οι Γάλλοι βομβάρδισαν τη Λιβύη, δεν μας ρώτησαν. Οι Λίβυοι, που βομβαρδίστηκαν, λέτε να ρωτούν πρώτα έναν Ευρωπαίο, εάν είναι Γάλλος, πριν τον καταραστούν; Οι κάτοικοι των αχανών εκτάσεων της Αφρικανικής ηπείρου, που ζουν σε συνθήκες εξαθλίωσης, πόση γεωγραφία και πόση ιστορία νομίζετε ότι γνωρίζουν; Γνωρίζουν, πάντως, αρκετή, ώστε να ξέρουν ότι τα πράγματα πάνω από τη Μεσόγειο είναι καλά και κάτω από τη Μεσόγειο, τα πράγματα είναι έτσι, όπως ακριβώς είναι. Εμείς αυτά τα μαθαίνουμε από τα δελτία των ειδήσεων.

Το καταπληκτικό, όμως, είναι ότι εμάς τους Έλληνες συνεχίζουν να μας ξεχωρίζουν, ως καλύτερους, ως πιο φιλικούς, ως καλούς ανθρώπους, ακριβώς γιατί μας ξέρουν με το ίδιο όνομα, με την ίδια γλώσσα, με τον ίδιο πολιτισμό, χιλιάδες χρόνια πριν εμφανιστούν όλα αυτά τα άλλα φύλα, που σήμερα αποτελούν τα ευρωπαϊκά έθνη.

Γι' αυτό και η ευθύνη μας σήμερα εδώ είναι μεγαλύτερη. Οφείλουμε να εξετάσουμε, εάν οι παρούσες Συμφωνίες είναι προς όφελος των λαών αυτών, οφείλουμε να το κάνουμε αυτό ακριβώς και να εντοπίσουμε και τον τρόπο που εξυπηρετούνται και διασφαλίζονται και τα Ελληνικά συμφέροντα. Πράγματι εμείς, στην Ένωση Κεντρώων, θεωρούμε πως οι παρούσες Συμφωνίες εξυπηρετούν τα συμφέροντα τόσο του Ελληνικού λαού όσο και της Ευρωπαϊκής Ένωσης όσο και του Ιρακινού και του Βιετναμέζικου λαού. Υπερψηφίζουμε την κύρωση των δύο διεθνών Συμβάσεων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Προχωρούμε τώρα στις παρεμβάσεις των μελών της Επιτροπής και το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Τον Μάιο του 2012, υπογράφηκε στις Βρυξέλλες, η Συμφωνία της Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της με τη Δημοκρατία του Ιράκ. Θα μπορούσε τότε αυτή η Συμφωνία να είχε υπογραφεί και στη Βαγδάτη ή στη Μοσούλη, σήμερα, όμως, που την κυρώνουμε εμείς, δεν θα μπορούσε να υπογραφεί στη Μοσούλη, που βρίσκεται στα χέρια του ISIS και όχι της Ιρακινής Κυβέρνησης. Βέβαια, οι αιμοσταγείς τρομοκράτες του ISIS μπορεί να θεωρούν ότι ακόμη και οι Βρυξέλλες βρίσκονται στα χέρια τους, εύχομαι, λοιπόν, να εξοντωθούν το συντομότερο δυνατόν, για να γλιτώσει η ανθρωπότητα και ο παγκόσμιος πολιτισμός από τα αποτρόπαια εγκλήματά τους.

Το εμπορικό μέρος της Συμφωνίας έχει τεθεί σε προσωρινή ισχύ από τον Αύγουστο του 2012, ως έχουν ουσιαστικό περιεχόμενο. Τα υπόλοιπα αποσκοπούν στο να παραστήσει η Ευρωπαϊκή Ένωση ότι παίζει κάποιο ιδιαίτερα πολιτικό ρόλο στην Μέση Ανατολή και φυσικά μπορούσαν να περιμένουν. Είναι πάντως αξιοσημείωτο το γεγονός ότι η Συμφωνία υπογράφηκε μόνο μετά την αποχώρηση των Αμερικανικών στρατιωτικών δυνάμεων από το Ιράκ, που ολοκληρώθηκε το 2011. Με την επικύρωση θα ισχύσουν και οι υπόλοιπες πρόνοιες της Συμφωνίας, περί πολιτικής συνεργασίας, δημοκρατικών αρχών και ανθρωπίνων δικαιωμάτων. Θα υπάρξει ακόμη συνεργασία στον τομέα της εξωτερικής πολιτικής και πολιτικής ασφάλειας, είθισται όμως οι διακρατικές συμφωνίες, που υπογράφει η Ευρωπαϊκή Ένωση με μη ευρωπαϊκές τρίτες χώρες, να εδράζονται στο εμπόριο και από αυτήν την υπαρκτή βάση να διαχέονται στο χώρο του παραμυθιού και της πολιτικής φαντασίας.

Ήταν επόμενο η Συμφωνία της Ευρωπαϊκής Ένωσης με τη χώρα που μας έδωσε τις «Χίλιες και Μία Νύχτες», όχι μόνον να ακολουθήσει αυτή την παράδοση, αλλά να την φέρει σε νέα ύψη, με ιδιαίτερη έμφαση στην καταπολέμηση της τρομοκρατίας. Να μην ξεχάσω και το κυριότερο, θα υπάρξει συνεργασία με το Ιράκ και για την αντιμετώπιση της διάδοσης των όπλων μαζικής καταστροφής, που υπήρξε η πρόφαση για την Αμερικανική εισβολή του 2003. Δεν έχω καμία αντίρρηση για όλα αυτά και υπερψηφίζω την επικύρωση της Συμφωνίας, δεν μπορώ όμως να μην επισημάνω ότι η συγκεκριμένη Συμφωνία, στους συγκεκριμένους χρόνους, αποτελεί κραυγαλέα απόδειξη της διαχρονικής και διπλωματικής ασημαντότητας της Ευρωπαϊκής Ένωσης.

Η όλη υπόθεση θυμίζει λίγο τον Καραγκιόζη με τον καταραμένο όφη, όπως ο Καραγκιόζης, έτσι και η Ευρωπαϊκή Ένωση έρχεται μετά το γεγονός, να εισπράξει τα εύσημα, για κάτι που δεν έκανε, οπότε τρώει και ξύλο από πάνω από εκείνους που νόμιζαν ή νομίζουν ότι το έκανε. Θα ήτανε καλό με την ευκαιρία αυτή της επικύρωσης να προσαρμόσουμε προς το πιο ρεαλιστικό τη θεώρησή μας για τις χώρες της ευρύτερης γειτονιάς μας, στις οποίες οπωσδήποτε περιλαμβάνεται το Ιράκ. Θα ήταν, επίσης, καλό να κατανοήσουμε τα όρια της δύναμης της Ευρωπαϊκής Ένωσης, γιατί την έχουμε μυθοποιήσει. Είναι άλλο πράγμα να διαπιστώνουμε ότι η ένταξή μας στη Ζώνη του Ευρώ δίνει στη Γερμανία δυσανάλογη επιρροή στη χώρα μας και είναι άλλο πράγμα να πιστεύουμε ότι αυτή η επιρροή της Γερμανίας εκτείνεται μέχρι τη Μεσοποταμία ή τον Ειρηνικό Ωκεανό.

Με αυτές τις παρατηρήσεις, υπερψηφίζω την επικύρωση της Συμφωνίας, αν και μάλλον την έχουν προλάβει οι επιτόπιες εξελίξεις στο Ιράκ και στην ευρύτερη περιοχή. Φυσικά υπερψηφίζω και την επικύρωση της Συμφωνίας με τη Σοσιαλιστική Δημοκρατία του Βιετνάμ. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε, την κυρία Αυλωνίτου και για τις πολλές επίκαιρες παρατηρήσεις που έκανε. Το λόγο έχει ο κ. Θεωνάς.

ΙΩΑΝΝΗΣ ΘΕΩΝΑΣ: Σας ευχαριστώ πολύ, κύριε Πρόεδρε, που μου δίνετε το λόγο. Ζήτησα το λόγο, γιατί θέλω πρώτα απ' όλα να θυμίσω στην Επιτροπή μας, ότι ο Σαντάμ Χουσεΐν βρέθηκε στο Ιράκ, ύστερα από αμερικανική παρέμβαση, για να αντιμετωπίσει, για να αντισταθεί στους Αγιατολάχ του Ιράν, που ανέτρεψαν τον Σάχη και να αξιοποιήσει την ανειρήνευτη πάλη που υπάρχει μεταξύ των δύο ρευμάτων του Ισλαμισμού, των Σουνιτών και των Σιϊτών. Αυτή ήταν η επιδίωξή τους και γι' αυτό ο Σαντάμ Χουσεΐν βρέθηκε στην ηγεσία του Ιράκ.

Παρόλα αυτά και παρά την παρουσία του Σαντάμ Χουσεΐν, το Ιράκ αποτέλεσε για σειρά ετών την πιο ανεπτυγμένη Αραβική χώρα στους τομείς της υγείας και της παιδείας. Αυτοί οι τομείς καταστράφηκαν από την επέμβαση που έκαναν οι Ευρωπαίοι και οι Αμερικανοί στο Ιράκ, χωρίς να αποκατασταθεί στον βαθμό που υπήρχαν αυτοί οι τομείς μέχρι σήμερα.

Απ' αυτή την άποψη, λοιπόν, ο λαός του Ιράκ χρειάζεται και το σεβασμό μας και τη συμπαράστασή μας, ώστε τα βασικά προβλήματά του να αντιμετωπιστούν σε όφελός του και όχι τόσο σε όφελος της Ευρωπαϊκής Ένωσης ή ακόμη και δικό μας. Περισσότερο θα πρέπει να μας απασχολεί το όφελος αυτού του λαού που τόσα τράβηξε όλα αυτά τα 10 – 15 χρόνια.

Το δεύτερο στοιχείο, που με έκανε να ζητήσω το λόγο, είναι η τοποθέτηση που έκανε ο Ειδικός Αγορητής της Χρυσής Αυγής για την Κύρωση της Συμφωνίας με το Βιετνάμ. Δεν ανέφερε κανένα άλλο στοιχείο, εκτός από το γεγονός ότι στη χώρα αυτή υπάρχουν κομμουνιστές ηγέτες, κομμουνιστές κάτοικοι, κομμουνιστές στελέχη επιχειρήσεων ή στελέχη ορισμένων υπηρεσιών της χώρας αυτής και αυτό είναι στοιχείο, που, κατά τον κ. Εκπρόσωπο της Χρυσής Αυγής, πρέπει να οδηγήσει στην απόρριψη αυτής της Συμφωνίας και να μην την κυρώσουμε. Εγώ θα ήθελα να θυμίσω το εξής. Βέβαια, δεν είναι εδώ, για να το ακούσει, αλλά θα το πω, γιατί πρέπει να καταγράφονται ορισμένες φορές, όταν τέτοια επιχειρήματα προωθούνται ή χρησιμοποιούνται. Θα πρέπει να θυμίσουμε και μερικά πράγματα που υπάρχουν και στην δική μας γενικότερα Ευρωπαϊκή Ιστορία.

Το 1996 ή 1997, εάν δεν κάνω λάθος, μετά από εκλογές, είχε αναδειχθεί στην Αυστρία Κυβέρνηση συνεργασίας ανάμεσα στο Χριστιανοδημοκρατικό Κόμμα και το Κόμμα του Χάϊντερ, το οποίο ήταν από πολιτική και ιδεολογική άποψη συγγενείς της Χρυσής Αυγής. Η Κομισιόν, τότε, εισηγήθηκε στο Ευρωπαϊκό Κοινοβούλιο να αποφασίσει την εφαρμογή του άρθρου 7 της Συνθήκης για την Ευρωπαϊκή Ένωση, που, όταν στην Κυβέρνηση μιας χώρας μετέχουν δυνάμεις που δεν σέβονται τα κεκτημένα ιδανικά της Ευρωπαϊκής Ένωσης, να παίρνουν μέτρα απέναντι σ' αυτή τη χώρα. Τα μέτρα αυτά προέβλεπαν να μην είναι κανονικά μέλη στη Σύνοδο Κορυφής, στο Ευρωπαϊκό Συμβούλιο, να μην μετέχουν στα προγράμματα χρηματοδότησης της Ευρωπαϊκής Ένωσης, αλλά να παίρνουν τα μισά, να μην έχουν ψήφο στο Ευρωπαϊκό Συμβούλιο και άλλα μέτρα που προτάθηκαν στο Ευρωπαϊκό Κοινοβούλιο, για να υπερψηφιστούν. Στις διεθνείς σχέσεις, πρέπει να σας πω, ότι το Ευρωπαϊκό Κοινοβούλιο έχει αποφασιστική αρμοδιότητα και δεν είναι συμβουλευτική η αρμοδιότητά του.

Τότε, υπήρχαν τρεις Έλληνες Ευρωβουλευτές στο Ευρωπαϊκό Κοινοβούλιο και ήταν κομμουνιστές. Ο Αλέκος Αλαβάνος, αυτός που σας μιλάει αυτή τη στιγμή και ο μακαρίτης, ο Βασίλης Εφραιμίδης καταψηφίσαμε την πρόταση της Κομισιόν. Την καταψηφίσαμε τότε με το επιχείρημα ότι ο μόνος αρμόδιος κάθε χώρας για το ποιος θα την εκπροσωπεί στην Κυβέρνησή του ή και στα όργανα της Ευρωπαϊκής Ένωσης είναι ο λαός της, και δεν μπορεί κανένας Θεσμός, κανένα Όργανο της Ευρωπαϊκής Ένωσης να καθορίζει ποιος θα μετέχει στην Κυβέρνηση αυτής της χώρας.

Αυτό το επιχείρημα το αναλύσαμε και το αναδείξαμε στο Ευρωπαϊκό Κοινοβούλιο, το υιοθέτησαν κι άλλοι ευρωβουλευτές, παρά το γεγονός ότι ήδη είχαν ψηφίσει και δεν μπορούσαν να ξαναψηφίσουν, όμως, θεωρώ ότι και αυτό το επιχείρημα πρέπει να μας κινεί κι εμάς σήμερα. Δεν πρέπει να δεχόμαστε τέτοιου είδους επιχειρήματα ότι «η ιδιότητα του κομμουνιστή στην ηγεσία του Βιετνάμ ή στις υπηρεσίες του Βιετνάμ οδηγεί στην κατεύθυνση να μην ψηφίσουμε την κύρωση αυτής της Συμφωνίας». Εμείς την ψηφίζουμε και για ένα λόγο παραπάνω. Ακριβώς, γι’ αυτόν θα την ψηφίσουμε με μεγαλύτερη επιμονή. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κύριε Θεωνά και για την υπενθύμιση που μας κάνατε παλαιότερων ενδόξων ημερών. Το λόγο έχει για ορισμένες καταληκτικές παρατηρήσεις ο Αναπληρωτής Υπουργός Εξωτερικών, ο κ. Ξυδάκης.

ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών): Ευχαριστώ, κύριε Πρόεδρε. Νομίζω ότι έχει γίνει μια πολύ πλούσια συζήτηση. Δε χρειάζεται να πω εγώ πολλές λεπτομέρειες. Ξεδιπλώθηκαν και η τεχνική επιχειρηματολογία για τα επιμέρους οφέλη και για τις χώρες τις τρίτες – το Ιράκ και το Βιετνάμ – και για τις χώρες της Ευρωπαϊκής Ένωσης ποια είναι τα αμοιβαία οφέλη και αναπτύχθηκε και μια επιχειρηματολογία για την πολιτική διάσταση.

Είναι ενδιαφέρον κι αυτό, που επεσήμανε ο συνάδελφος, κ. Θεωνάς, ότι «τιμωρείται το Βιετνάμ, γιατί είναι κομμουνιστές και τους κατακυρώνουμε τη Σύμβαση» σύμφωνα με την επιχειρηματολογία της Χρυσής Αυγής. Νομίζω ότι και το Κ.Κ.Ε. καταψηφίζει τη Συμφωνία Εταιρικής Σχέσης με το Βιετνάμ, για τους δικούς του λόγους. Σεβαστοί είναι, παρότι δεν μπορώ να τους κατανοήσω πλήρως.

Αυτό που μπορούμε να πούμε είναι ότι, φυσικά, στον πυρήνα αυτών των εταιρικών σχέσεων και συνεργασίας υπάρχουν οπωσδήποτε και τα συμφέροντα των ευρωπαϊκών οικονομικών σχηματισμών, κρατικών ή εταιρικών. Σας λέω χαρακτηριστικά ότι η Ευρωπαϊκή Ένωση είναι η δεύτερη μεγάλη αγορά μετά τις ΗΠΑ για τα βιετναμέζικα προϊόντα. Το Βιετνάμ αποτελεί έναν χώρο, που επιδίδονται σε μια οικονομία εντάσεως εργασίας. Το 18% των συνολικών εξαγωγών του Βιετνάμ είναι προς την Ευρωπαϊκή Ένωση. Η Ευρωπαϊκή Ένωση αποτελεί έναν επιθυμητό στόχο για το Βιετνάμ.

Με τη σειρά τους, τα κράτη της Ευρωπαϊκής Ένωσης και οι εταιρείες που κινούνται στην Ευρωπαϊκή Ένωση έχουν το Βιετνάμ ως έναν απ’ τους στόχους για τις επενδύσεις τους. Μόνο το 2013, το ύψος των άμεσων ξένων επενδύσεων ευρωπαϊκών εταιρειών στη χώρα ήταν πάνω από 0,5 δις και φαντάζομαι ότι τώρα θα πλησιάζει το 1 δις.

Ωστόσο, υπάρχει και η πολιτική διάσταση κι αυτή μας ενδιαφέρει εδώ, στη συζήτηση που κάνουμε. Και οι δύο χώρες έχουν δοκιμάσει καταστροφικούς πολέμους. Το Βιετνάμ έχει επουλώσει τις πληγές του. Είναι μια χώρα με μοναδικό δημογραφικό σφρίγος και ατενίζει το μέλλον του με αισιοδοξία και κάποιες προϋποθέσεις. Ασφαλώς, όπως επισημάνθηκε κι εδώ, το ΑΕΠ του Βιετνάμ των 92 εκατομμυρίων είναι περίπου όσο το ΑΕΠ της πληγωμένης Ελλάδας και όχι της Ελλάδας πριν από έξι-εφτά χρόνια.

Βεβαίως, το Βιετνάμ έχει όλο το μέλλον μπροστά του, αλλά είναι τέτοιες οι δυσκολίες, η φτώχεια και το πόσο υπολείπεται από τα ανεπτυγμένα κράτη, που οποιαδήποτε σχέση το βοηθά, όχι μόνο για να βελτιώσει το επίπεδο της ζωής των κατοίκων του, αλλά μπαίνοντας στον παγκόσμιο οικονομικό χάρτη, μπαίνει και στον παγκόσμιο πολιτικό χάρτη.

Πολλά πράγματα μπορεί να λάβει και να ωφεληθεί, πέρα από τις οικονομικές σχέσεις.

Για το Ιράκ ισχύει ακόμη περισσότερο, γιατί γνωρίζουμε ότι είναι μια χώρα κατεστραμμένη, εν πολλοίς λόγω της αφροσύνης και της απληστίας των μεγάλων Δυτικών δυνάμεων. Τουλάχιστον ένα πακέτο Συμφωνίας, το οποίο έχει και εμπορικές σχέσεις και πάρα πολλές άλλες διαστάσεις, νομίζουμε ότι θα βοηθήσει και τον Ιρακινό λαό και το κράτος, όπως θα προκύψει, γιατί είναι μια ρευστή κατάσταση, να ενσωματωθεί στο διεθνές σύστημα και οικονομικά και πολιτικά. Αυτό, τουλάχιστον, ελπίζουμε.

Επίσης, να βοηθηθεί όλη η περιοχή να πάει προς μια κατάσταση σταθερότητας, διότι γνωρίζουμε πολύ καλά ότι όλη η περιοχή από το Μαγκρέμπ, από τη Βόρεια Αφρική μέχρι το βάθος του Κόλπου τελεί σε πρωτοφανή αστάθεια, η οποία επηρεάζει άμεσα και τη δική μας χώρα και την Μεσόγειο και την Ευρώπη. Το λιγότερο που μπορεί να κάνει, λοιπόν, η Ευρωπαϊκή Ένωση είναι να τείνει χείρα βοηθείας προς το Ιράκ.

Οι πολύ ειδικές προσδοκίες της Ελλάδος απ’ αυτές τις Εταιρικές Σχέσεις και τις Συμφωνίες μπορούν να προσδιοριστούν στους τομείς, τους οποίους η Ελλάδα έχει κάποιο συγκριτικό πλεονέκτημα, κυρίως, τουρισμός, μεταφορές, ενέργεια και ναυτιλία – αυτό εννοούμε, κυρίως, στις μεταφορές – και σε κάποια προϊόντα, τα οποία έχουν ένα ιδιαίτερο προφίλ και μια εξαγωγική ισχύ. Από εκεί και πέρα, υπάρχουν προβλέψεις μέσα στις Συμφωνίες, θα μπορέσει και η Ελλάδα, εφόσον δείξει την ανάλογη κινητικότητα και ως κράτος και ως οικονομία, να επωφεληθεί.

Δεν νομίζω ότι μπορούμε να πούμε πολλά περισσότερα. Έχει εξαντληθεί το θέμα. Ο εκπρόσωπος της Δημοκρατικής Συμπαράταξης απηύθυνε μια πρόσκληση να πούμε δύο λόγια για το χθεσινό εκβαν του Eurogroup. Έχει φύγει, όμως. Είπε αυτά, που είχε να πει, δεν είχε κάτι να ακούσει, οπότε δεν νομίζω ότι χρειάζεται να κάνω κατάχρηση του χρόνου και του χώρου. Υπάρχει μια ραστώνη εδώ, στις Επιτροπές, υπάρχει μια τυπική υποχρέωση, μια αγγαρεία να κυρώνουμε τις διεθνείς συμφωνίες, οπότε δε νομίζω ότι υπάρχει κάποιος απ’ αυτούς, που ρώτησε, να θέλει να ακούσει και δεν θέλω να σας επιβαρύνω με κουβέντες. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε, κύριε Ξυδάκη. Σας ευχαριστώ, επίσης, που μας υπενθυμίσατε την ραστώνη, την οποία δεν επιδεικνύει το Υπουργείο Εξωτερικών, απ’ ότι βλέπω.

Επομένως, τα σχέδια νόμου του Υπουργείου Εξωτερικών: Α. «Κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ιράκ, αφετέρου, με τα αναπόσπαστα σε αυτήν Παραρτήματα 1 έως 4, Προσαρτήματα, Πρωτόκολλα, Σημειώσεις και τη Μονομερή Δήλωση της Ε.Ε. σχετικά με το άρθρο 96 της Συμφωνίας» και Β. «Κύρωση της Συνολικής Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών - μελών της, αφενός, και της Σοσιαλιστικής Δημοκρατίας του Βιετνάμ, αφετέρου, με τις αναπόσπαστες σ’ αυτήν Δηλώσεις» γίνονται δεκτά, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ.: Ελένη Αυλωνίτου, Βάλια Βαγιωνάκη, Ιωάννης Θεωνάς, Κωνσταντίνος Δουζίνας, Δημήτριος Εμμανουηλίδης, Νίνα Κασιμάτη, Μουσταφά Μουσταφά, Γιώργος Ντζιμάνης, Ανδρέας Ριζούλης, Κώστας Σπαρτινός, Μαρία Τριανταφύλλου, Αναστάσιος Δημοσχάκης, Ιωάννης Κεφαλογιάννης, Ευάγγελος Μεϊμαράκης, Νικόλαος Παναγιωτόπουλος, Ιωάννης Πλακιωτάκης, Οδυσσέας Κωνσταντινόπουλος, Νικόλαος Καραθανασόπουλος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

Τέλος και περί ώρα 13.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**KΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**